P9_TA(2022)0068

Qafas strateġiku ġdid tal-UE dwar is-saħħa u s-sikurezza okkupazzjonali wara l-2020

Riżoluzzjoni tal-Parlament Ewropew tal-10 ta' Marzu 2022 dwar qafas strateġiku ġdid tal-UE dwar is-saħħa u s-sikurezza okkupazzjonali wara l-2020 (inkluża protezzjoni aħjar tal-ħaddiema mill-esponiment għal sustanzi ta' ħsara, mill-istress okkupazzjonali u minn leżjonijiet minħabba movimenti ripetittivi) (2021/2165(INI))

(2022/C 347/10)

Il-Parlament Ewropew,

— wara li kkunsidra l-Artikolu 3 tat-Trattat dwar l-Unjoni Ewropea,

— wara li kkunsidra l-Artikoli 153 u 168 tat-Trattat dwar il-Funzjonament tal-Unjoni Ewropea,

— wara li kkunsidra l-Artikolu 3 tal-Karta Soċjali Ewropea tal-Kunsill tal-Ewropa,

— wara li kkunsidra l-Artikolu 3 tal-Karta tad-Drittijiet Fundamentali tal-Unjoni Ewropea,

— wara li kkunsidra l-konvenzjonijiet u r-rakkomandazzjonijiet tal-Organizzazzjoni Internazzjonali tax-Xogħol (ILO) fil-qasam tas-saħħa u s-sikurezza fuq il-post tax-xogħol,

— wara li kkunsidra l Għanijiet ta' Żvilupp Sostenibbli (SDGs) tan-Nazzjonijiet Uniti għall-2030, b'mod partikolari l-mira 8.8 bit-titolu “Protezzjoni tad-drittijiet tax-xogħol u promozzjoni ta' ambjenti tax-xogħol sikuri”,

— wara li kkunsidra l-Konvenzjoni tan-Nazzjonijiet Uniti dwar id-Drittijiet tal-Persuni b'Diżabilità (UNCRPD) li għaliha l-UE u l-Istati Membri kollha tagħha huma partijiet,

— wara li kkunsidra r-rapport tal-Grupp Intergovernattiv ta' Esperti dwar it-Tibdil fil-Klima (IPCC) tan-NU bit-titolu “AR6 Climate Change 2021: the Physical Science Basis” (Is-sitt Rapport ta' Valutazzjoni dwar it-Tibdil fil-Klima 2021: il-Bażi tax-Xjenza Fiżika),

— wara li kkunsidra l-Qafas Ewropew għal Azzjoni dwar is-Saħħa Mentali 2021-2025 tal-Organizzazzjoni Dinjija tas-Saħħa (WHO) (1),

— wara li kkunsidra d-Direttiva tal-Kunsill 2000/78/KE tas-27 ta' Novembru 2000 li tistabbilixxi qafas ġenerali għall-ugwaljanza fit-trattament fl-impjieg u fix-xogħol (2),

— wara li kkunsidra l-komunikazzjoni tal-Kummissjoni tat-3 ta' Frar 2021 bit-titolu “Pjan tal-Ewropa biex Jingħeleb il-Kanċer” (COM(2021)0044),

— wara li kkunsidra l-komunikazzjoni tal-Kummissjoni tat-28 ta' Ġunju 2021 bit-titolu “Qafas strateġiku tal-UE dwar is-saħħa u s-sikurezza fuq il-post tax-xogħol 2021-2027 – Is-sikurezza u s-saħħa okkupazzjonali għal dinja tax-xogħol li qed tinbidel” (COM(2021)0323),

— wara li kkunsidra l-opinjoni tal-Grupp ta' Esperti tal-Kummissjoni dwar modi effettivi ta' investiment fis-saħħa tat-23 ta' Ġunju 2021 bit-titolu “Supporting mental health of health workforce and other essential workers” (Nappoġġjaw is-saħħa mentali tal-ħaddiema tas-saħħa u ħaddiema essenzjali oħra),

— wara li kkunsidra l-Pilastru Ewropew tad-Drittijiet Soċjali, b'mod partikolari l-prinċipji 5 sa 10 tiegħu, ipproklamat b'mod konġunt fis-17 ta' Novembru 2017 mill-Parlament, mill-Kunsill u mill-Kummissjoni (il-Pilastru),

— wara li kkunsidra l-Pjan ta' Azzjoni tal-Kummissjoni dwar il-Pilastru Ewropew tad-Drittijiet Soċjali tal-4 ta' Marzu 2021,

— wara li kkunsidra d-Dikjarazzjoni ta' Porto tal-Kunsill Ewropew tat-8 ta' Mejju 2021,

— wara li kkunsidra l-konklużjonijiet tal-Kunsill ta' Ottubru 2019 dwar “L-Ekonomija tal-Benesseri”, li jissottolinjaw l-importanza kruċjali tal-promozzjoni tas-saħħa mentali fuq il-post tax-xogħol,

— wara li kkunsidra l-opinjoni tal-Kumitat Ekonomiku u Soċjali Ewropew tal-20 ta' Ottubru 2021 bit-titolu “Health & Safety at Work – EU Strategic Framework (2021-2027)” (Saħħa u Sikurezza fuq il-Post tax-Xogħol – Qafas Strateġiku tal-UE (2021-2027)),

— wara li kkunsidra l-qafas tal-UE għal azzjoni dwar is-saħħa u l-benesseri mentali, adottat fil-konferenza finali dwar l-Azzjoni Konġunta dwar is-Saħħa u l-Benesseri Mentali tal-21-22 ta' Jannar 2016 (3),

— wara li kkunsidra l-istrateġija tal-UE dwar id-drittijiet tal-persuni b'diżabilità 2021-2030,

— wara li kkunsidra l-ewwel rapport konġunt dwar l-implimentazzjoni tal-Ftehim Qafas tas-Sħab Soċjali Ewropej dwar id-Diġitalizzazzjoni (2021),

— wara li kkunsidra l-linji gwida tal-Aġenzija Ewropea għas-Sigurtà u s-Saħħa fuq il-Post tax-Xogħol (EU-OSHA) tal-24 ta' April 2020 bit-titolu “COVID-19: lura lejn il-post tax-xogħol – L-adattament tal-postijiet tax-xogħol u l-protezzjoni tal-ħaddiema”,

— wara li kkunsidra r-rapport tal-EU-OSHA tat-22 ta' Ottubru 2021 bit-titolu “Telework and health risks in the context of the COVID-19 pandemic: evidence from the field and policy implications” (It-telexogħol u r-riskji għas-saħħa fil-kuntest tal-pandemija tal-COVID-19: evidenza minn fuq il-post u implikazzjonijiet tal-politika),

— wara li kkunsidra r-riżoluzzjoni tiegħu tal-11 ta' Settembru 2018 dwar il-mezzi possibbli ta' reintegrazzjoni tal-ħaddiema li qed jirkupraw minn korriment u mard f'impjieg ta' kwalità (4),

— wara li kkunsidra r-riżoluzzjoni tiegħu tad-19 ta' Ġunju 2020 dwar il-protezzjoni Ewropea tal-ħaddiema transfruntieri u staġjonali fil-kuntest tal-kriżi tal-COVID-19 (5),

— wara li kkunsidra r-riżoluzzjoni tiegħu tas-17 ta' Diċembru 2020 dwar Ewropa soċjali b'saħħitha għal Tranżizzjonijiet Ġusti (6),

— wara li kkunsidra r-riżoluzzjoni tiegħu tal-21 ta' Jannar 2021 li tinkludi rakkomandazzjonijiet lill-Kummissjoni dwar id-dritt għall-iskonnessjoni (7),

— wara li kkunsidra r-riżoluzzjoni tiegħu tas-16 ta' Settembru 2021 dwar kundizzjonijiet tax-xogħol ekwi, drittijiet u protezzjoni soċjali għall-ħaddiema tal-pjattaformi – forom ġodda ta' impjieg marbuta mal-iżvilupp diġitali (8),

— wara li kkunsidra r-riżoluzzjoni tiegħu tal-20 ta' Ottubru 2021 li tinkludi rakkomandazzjonijiet lill-Kummissjoni dwar il-protezzjoni tal-ħaddiema mill-asbestos (9),

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra r-rapport tal-Kumitat għall-Impjiegi u l-Affarijiet Soċjali (A9-0023/2022),

A. billi fid-definizzjoni u l-implimentazzjoni tal-politiki u l-attivitajiet kollha tal-Unjoni jrid ikun żgurat livell għoli ta' protezzjoni tas-saħħa tal-bniedem;

B. billi skont il-Kostituzzjoni tad-WHO, “is-saħħa hija stat ta' benesseri komplet fiżiku, mentali u soċjali u mhux sempliċement in-nuqqas ta' mard jew diżabilità” (10);

C. billi skont id-WHO, “is-saħħa mentali hija stat tal-benesseri li fih l-individwu juża l-kapaċitajiet tiegħu, jista' jlaħħaq mal-istress normali tal-ħajja, jista' jaħdem b'mod produttiv u jista' jagħti kontribut lill-komunità tiegħu” (11);

D. billi fl-2018 kien hemm aktar minn 3 300 aċċident fatali u 3,1 miljun aċċident mhux fatali fl-UE-27; billi aktar minn 200 000 ħaddiem imutu kull sena minn mard relatat max-xogħol (12); billi din id-data ma tinkludix l-aċċidenti kollha kkawżati minn xogħol mhux iddikjarat, li jagħmilha plawsibbli li wieħed jassumi li n-numri veri jiżbqu bil-kbir l-istatistika uffiċjali (13); billi fl-2017, skont il-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol (Eurofound), 20 % tal-impjiegi fl-Ewropa kienu ta' “kwalità ħażina” u poġġew is-saħħa fiżika jew mentali tal-ħaddiema f'riskju akbar; billi 14 % tal-ħaddiema ġew esposti għal livell għoli ta' riskji psikosoċjali (14); billi 23 % tal-ħaddiema Ewropej jemmnu li s-sikurezza jew is-saħħa tagħhom hija f'riskju minħabba xogħolhom; billi fl-2015, l-Istħarriġ Ewropew dwar il-Kundizzjonijiet tax-Xogħol sab li 21 % tal-impjiegi fl-Ewropa kienu “impjiegi ta' kwalità għolja” (15); billi x-xogħol fuq il-post tal-Istħarriġ Ewropew dwar il-Kundizzjonijiet tax-Xogħol 2020 twaqqaf minħabba t-tifqigħa tal-pandemija tal-COVID-19, iżda tnieda mill-ġdid f'Lulju 2021 bil-ħsieb li jiġi ppubblikat fl-aħħar tal-2022;

E. billi r-riskju ta' korriment relatat max-xogħol huwa aktar minn tliet darbiet ogħla għall-ħaddiema li ilhom jaħdmu fl-impjieg tagħhom għal inqas minn erba' ġimgħat milli għal dawk li ilhom jaħdmu fl-impjieg tagħhom għal aktar minn sena (16);

F. billi mhux il-pajjiżi kollha jsegwu l-istess xejra ta' tnaqqis fl-aċċidenti u l-imwiet fuq il-post tax-xogħol;

G. billi l-Pjan tal-Ewropa biex Jingħeleb il-Kanċer għandu l-għan li jnaqqas il-piż tal-kanċer għall-pazjenti, il-familji tagħhom u s-sistemi tas-saħħa; billi l-kanċer huwa l-kawża ewlenija ta' mewt relatat max-xogħol, li jirrappreżenta 52 % tal-każijiet kollha ta' mewt relatat max-xogħol fl-UE; billi, skont stimi, il-karċinoġeni jikkontribwixxu għal 100 000 każ ta' mewt okkupazzjonali minħabba l-kanċer fil-postijiet tax-xogħol kull sena (17); billi bejn 50 u 70 sustanza jew grupp ta' sustanzi ġew identifikati minn aġenziji u partijiet ikkonċernati differenti, u mid-WHO f'listi prijoritarji ta' karċinoġeni, mutaġeni u sustanzi tossiċi għar-riproduzzjoni fuq il-post tax-xogħol li għalihom huma meħtieġa valuri ta' limitu vinkolanti; billi fuq il-post tax-xogħol, il-ħaddiema jistgħu jiġu esposti għal taħlita ta' sustanzi li jistgħu jżidu r-riskji għas-saħħa, jikkawżaw effetti negattivi fuq is-sistemi riproduttivi tagħhom inkluż tfixkil fil-fertilità jew l-infertilità, u għandhom impatt negattiv fuq l-iżvilupp tal-fetu u l-produzzjoni tal-ħalib għat-treddigħ;

H. billi l-esponiment għall-asbestos jikkawża l-mewt ta' madwar 88 000 persuna fl-Ewropa kull sena, u dan jammonta għal bejn 55 u 75 % tal-kanċers tal-pulmun li jiżviluppaw fuq il-post tax-xogħol, u billi l-asbestos huwa l-kawża ewlenija tal-kanċer tal-pulmun, responsabbli għal 45 % tal-każijiet (18); billi huwa stmat li r-rati tal-mortalità minn dan l-esponiment se jkomplu jiżdiedu lejn l-aħħar tas-snin 20 u s-snin 30 tas-seklu 21 (19); billi għalkemm l-asbestos ilu pprojbit fl-UE mill-2005, għadu sikwit preżenti f'binjiet amministrattivi, skejjel, djar, infrastruttura, faċilitajiet tat-trasport pubbliku u networks tal-provvista tal-ilma; billi 80 % tal-każijiet ta' kanċers okkupazzjonali rikonoxxuti fl-Istati Membri huma relatati mal-asbestos;

I. billi fatturi bħar-radjazzjoni, l-istress, l-organizzazzjoni tax-xogħol u l-kundizzjonijiet tax-xogħol kollha ġew marbuta mal-kanċer relatat max-xogħol; billi l-każijiet tal-kanċer tal-ġilda bħala waħda mill-aktar mard okkupazzjonali mifruxa qed jiżdiedu minħabba diversi fatturi inkluż it-tibdil fil-klima, filwaqt li proporzjon żgħir ħafna ta' tumuri tal-ġilda relatati max-xogħol huwa rikonoxxut bħala marda okkupazzjonali; billi l-ħaddiema li jaħdmu fuq barra, b'mod partikolari dawk li jaħdmu fis-setturi tal-agrikoltura, tal-forestrija, tal-kostruzzjoni u tat-turiżmu, jiffaċċjaw riskju sinifikanti li jiżviluppaw kanċer tal-ġilda mhux tal-melanoma minħabba livelli għoljin ta' esponiment għar-radjazzjoni UV; billi l-ħaddiema fis-settur tal-kura tas-saħħa u tal-emerġenza, li għandhom rwol fundamentali fit-tħejjija u r-rispons għall-emerġenzi, bħall-ħaddiema tat-tifi tan-nar u l-infermiera, jiffaċċjaw ukoll esponimenti simili kif ukoll stress addizzjonali minħabba żieda fl-ammont ta' xogħol li jista' jżid ir-riskji psikosoċjali; billi għad m'hemmx approċċ Ewropew komuni lejn il-prevenzjoni tal-esponiment għar-radjazzjoni UV (20); billi attwalment hemm nuqqas ta' data affidabbli u komparabbli fil-livell tal-UE dwar l-esponiment fuq il-post tax-xogħol għall-fatturi ta' riskju tal-kanċer (21); billi 2 % tal-piż Ewropew tal-kanċer jista' jiġi attribwit għar-radjazzjoni jonizzanti u li l-esponiment għar-radon ġewwa bini u l-prodotti tad-diżintegrazzjoni tiegħu huwa t-tieni kawża ewlenija tal-kanċer tal-pulmun fl-Ewropa (22) (23);

J. billi t-tibdil fil-klima diġà kellu u se jibqa' jkollu effetti ta' detriment fuq is-saħħa tal-bniedem, is-sikurezza fuq il-post tax-xogħol u fuq il-kundizzjonijiet tax-xogħol; billi skont l-aħħar rapport tal-IPCC, il-kundizzjonijiet tax-xogħol se jiġu affettwati dejjem aktar minn bidliet sinifikanti fix-xejriet tat-temp bħal mewġiet ta' sħana u xita qawwija; billi żieda fl-esponiment għal temperaturi għolja fuq il-post tax-xogħol taggrava r-riskji ta' kolpi ta' sħana, deidratazzjoni, għeja, nuqqas ta' konċentrazzjoni u kumplikazzjonijiet ta' mard kroniku; billi l-mard relatat max-xogħol marbut ma' aġenti bijoloġiċi huwa affettwat ukoll mit-tibdil fil-klima, minħabba li ż-żieda fit-temperaturi, pereżempju, tista' taffettwa d-distribuzzjoni ġeografika tal-vetturi ta' aġenti bijoloġiċi (qurdien, nemus), u b'hekk tiffaċilita t-tixrid ta' mard li jkun ġdid għal reġjun partikolari; billi huwa essenzjali li l-prattiki tax-xogħol jiġu adattati biex iqisu l-effetti tat-tibdil fil-klima (24);

K. billi ambjent tax-xogħol psikosoċjali tajjeb isaħħaħ il-benesseri mentali u fiżiku tal-ħaddiema; billi jistgħu jinħolqu riskji psikosoċjali minn disinn tax-xogħol, organizzazzjoni u ġestjoni ħżiena, kif ukoll minn kuntest tax-xogħol soċjali ħażin, u jistgħu jirriżultaw f'eżiti psikosoċjali, fiżiċi u soċjali negattivi bħall-istress, l-ansjetà, l-eżawriment u d-dipressjoni, li jappartjenu għat-tieni l-akbar grupp ta' problemi tas-saħħa awtorappurtati relatati max-xogħol (25); billi l-istress relatat max-xogħol jista' jżid b'mod sinifikanti r-riskju li jwassal għal mard muskoloskeletali (MSD), mard tal-qalb, mard awtoimmuni jew mard rewmatiku/infjammatorju kroniku, u li jaggravahom (26); billi, skont l-Eurofound u l-EU-OHSA, 25 % tal-ħaddiema fl-Ewropa jesperjenzaw stress eċċessiv relatat max-xogħol; billi 51 % tal-ħaddiema tal-UE jgħidu li l-istress huwa komuni fuq il-post tax-xogħol tagħhom u kważi 80 % tal-maniġers huma mħassba dwar l-istress relatat max-xogħol (27), li juri li r-riskji psikosoċjali huma ta' tħassib għall-maġġoranza tal-kumpaniji (28); billi aktar minn nofs il-jiem tax-xogħol kollha mitlufa fl-UE huma kkawżati minn stress relatat max-xogħol (29); billi l-approċċi u l-leġiżlazzjoni dwar ir-riskji psikosoċjali jvarjaw b'mod sinifikanti fi Stati Membri differenti; billi s-saħħa mentali u l-benesseri tal-popolazzjoni Ewropea jistgħu jiġu affettwati b'mod pożittiv billi tingħata attenzjoni lill-istrateġiji implimentati fuq il-post tax-xogħol; billi l-prevenzjoni tal-problemi tas-saħħa mentali u l-promozzjoni tas-saħħa mentali jikkontribwixxu wkoll għat-tnaqqis fl-imġiba ta' riskju għas-saħħa assoċjata bħall-użu tal-alkoħol, id-droga u t-tabakk, l-inattività fiżika u dieta ħażina; billi livelli mtejba ta' benesseri psikoloġiku u fiżiku huma direttament assoċjati ma' prestazzjoni aħjar fuq il-post tax-xogħol;

L. billi l-postijiet tax-xogħol jista' jkollhom rwol importanti fis-saħħa pubblika, skont ir-riżorsi loġistiċi tagħhom, billi jippromwovu stili ta' ħajja tajbin għas-saħħa, jinkoraġġixxu l-prattika tal-isport u l-attivitajiet fiżiċi u jippromwovu s-saħħa fl-aspetti kollha tagħha b'mod aktar wiesa' fost l-impjegati;

M. billi l-litteriżmu fis-saħħa għandu rwol fundamentali fit-tħejjija u l-mitigazzjoni tal-impatt ta' theddidiet għas-saħħa u jikkontribwixxi biex il-popolazzjoni tifhem aħjar il-kontromiżuri u l-valutazzjoni tar-riskju ta' theddidiet differenti għas-saħħa;

N. billi l-pandemija tal-COVID-19 uriet biċ-ċar il-ħtieġa li jiġu żgurati s-sikurezza u l-protezzjoni tal-ħaddiema, inkluż tas-saħħa mentali tagħhom; billi enfasizzat l-importanza tal-investiment fis-saħħa pubblika; billi l-pandemija tal-COVID-19 ikkawżat żieda rapida fit-telexogħol, bi kważi nofs l-impjegati kollha fl-UE jaħdmu mill-inqas parti mill-ħin tax-xogħol tagħhom mid-dar (30) matul il-lockdowns, filwaqt li ħadu aktar responsabbiltajiet ta' kura; billi x-xogħol mill-bogħod huwa ppruvat li għandu impatt qawwi fuq l-organizzazzjoni tal-ħin tax-xogħol billi jżid il-flessibbiltà u d-disponibbiltà kostanti tal-ħaddiema (31), li spiss iwassal għal kunflitt bejn il-ħin tal-ħajja tal-familja u dak tax-xogħol; billi huwa mistenni li l-adozzjoni tax-xogħol mill-bogħod u tat-telexogħol se tibqa' ogħla milli kienet qabel il-kriżi tal-COVID-19 jew saħansitra se tkompli tiżdied (32); billi x-xogħol mill-bogħod serva bħala lqugħ matul il-kriżi u ppreżerva impjiegi li inkella kienu jintilfu (33); billi t-telexogħol jagħti wkoll lill-ħaddiema l-libertà li jadattaw is-sigħat u l-iskeda tax-xogħol tagħhom biex jissodisfaw il-ħtiġijiet personali u tal-familja tagħhom stess (34); billi xi studji jissuġġerixxu li l-perċezzjonijiet tax-xogħol mill-bogħod tjiebu sostanzjalment mill-bidu tal-pandemija, u dan issarraf fi preferenza ġeneralizzata għal arranġamenti ta' xogħol ibridu (35);

O. billi l-persuni li jaħdmu regolarment mid-dar huma darbtejn aktar probabbli li jaħdmu aktar minn 48 siegħa fil-ġimgħa u huma f'riskju li jistrieħu inqas minn 11-il siegħa bejn il-ġranet tax-xogħol; billi kważi 30 % tat-teleħaddiema jirrappurtaw li jaħdmu fil-ħin liberu tagħhom kuljum jew diversi drabi matul il-ġimgħa, meta mqabbla ma' inqas minn 5 % tal-ħaddiema bbażati f'uffiċju u li huwa aktar probabbli li t-teleħaddiema jaħdmu sigħat irregolari; billi r-riskji psikosoċjali huma r-riskji għas-saħħa l-aktar prevalenti assoċjati mat-telexogħol (36); billi prevalenza ogħla tat-telexogħol irriżultat ukoll fi prevalenza ogħla ta problemi fiżiċi bħall-MSD b'rabta ma' mġiba sedentarja, kundizzjonijiet ergonomiċi ħżiena, sigħat twal tax-xogħol u stress relatat max-xogħol;

P. billi suq tax-xogħol li qed jinbidel jista' jkollu impatti potenzjali fuq is-saħħa u s-sikurezza okkupazzjonali u fuq il-kundizzjonijiet tax-xogħol permezz ta' żviluppi demografiċi, l-introduzzjoni ta' teknoloġiji ġodda bħan-nanoteknoloġiji u l-intelliġenza artifiċjali, kif ukoll ġenerazzjonijiet ta' għodod jew makkinarju eżistenti, il-preżenza ta' sustanzi u prodotti kimiċi ġodda u tipi ġodda ta' impjiegi; billi aktar ħaddiema qegħdin jgħaddu għal xogħol fuq pjattaforma diġitali, xogħol mhux tradizzjonali jew impjiegi atipiċi;

Q. billi l-kriżi tal-COVID-19 kixfet il-vulnerabbiltà tal-ħaddiema mhux standard, inklużi dawk li jaħdmu permezz ta' pjattaformi tax-xogħol diġitali u dawk li jaħdmu għal rashom; billi hemm probabbiltà kbira li s-sehem tax-xogħol fuq pjattaforma diġitali fis-suq tax-xogħol se jkompli jikber; billi l-ħaddiema li jaħdmu għal rashom huma esklużi mill-kamp ta' applikazzjoni tal-qafas strateġiku għas-saħħa u s-sikurezza fuq il-post tax-xogħol, peress li mhumiex koperti mil-leġiżlazzjoni tal-UE dwar is-saħħa u s-sikurezza okkupazzjonali; billi l-ħaddiema tal-pjattaformi jistgħu jkunu soġġetti għal riskji akbar għas-saħħa u s-sikurezza li mhumiex limitati għas-saħħa fiżika iżda li jistgħu jaffettwaw ukoll is-saħħa psikosoċjali b'sigħat tax-xogħol mhux prevedibbli, intensità ta' xogħol, ambjenti kompetittivi, informazzjoni eċċessiva u iżolament; billi l-ġestjoni algoritmika tippreżenta sfidi ġodda għall-futur tax-xogħol li jistgħu jiġġeneraw pressjoni eċċessiva fir-rigward ta' veloċità u effiċjenza fuq il-ħaddiema; billi dan l-istil ta' ġestjoni jista' jpoġġi s-sikurezza fit-toroq tal-ħaddiema tal-pjattaformi fis-settur tat-trasport u tal-konsenja f'riskju, b'mod partikolari ċ-ċiklisti bħala utenti vulnerabbli tat-triq, kif ukoll jipperikola s-sikurezza ta' utenti oħra tat-triq; billi l-ħaddiema nisa tal-pjattaformi, b'mod partikolari s-sewwieqa nisa u n-nisa li jipprovdu servizzi ta' tindif u kura f'residenzi privati, jista' jkollhom riskju akbar li jkunu vittmi ta' fastidju u l-vjolenza sesswali u jistgħu joqogħdu lura milli jirrappurtaw tali okkorrenzi minħabba nuqqas ta' għodod ta' rappurtar jew kuntatt ma' maniġer uman jew minħabba l-biża' li jirċievu klassifikazzjonijiet ħżiena u l-biża li jitilfu xogħol futur; billi l-fastidju u l-vjolenza sesswali mhumiex irrappurtati biżżejjed fix-xogħol fuq pjattaformi (37);

R. billi l-pandemija tal-COVID-19 uriet li l-postijiet tax-xogħol huma wkoll ċentri ewlenin għat-tixrid tal-kontaġju; billi l-prekarjetà tal-kundizzjonijiet tax-xogħol u tal-għajxien tal-ħaddiema staġjonali fl-Ewropa, b'mod partikolari fis-settur agrikolu, kienet diġà dokumentata sew qabel il-kriżi tal-COVID-19 (38); billi matul il-pandemija rapporti inkwetanti dwar ksur tad-drittijiet tal-ħaddiema transfruntiera u staġjonali f'termini ta' kundizzjonijiet tax-xogħol u tal-għajxien urew li s-sitwazzjoni tagħhom kompliet tmur għall-agħar; billi l-ħaddiema fuq xogħol għal żmien qasir ħafna drabi jgħixu f'akkomodazzjoni fi grupp, fejn it-tbegħid soċjali jkun diffiċli u dan iżid ir-riskju ta' infezzjoni tagħhom; billi tifqigħat kbar ta' infezzjonijiet tal-COVID-19 seħħew f'industriji bħall-ipproċessar tal-ikel; billi forom prekarji ta' impjieg bħal xogħol interim, impjieg indipendenti fittizju jew ix-xogħol f'katini ta' sottokuntrattar jeskludu regolarment lill-ħaddiema minn servizzi u taħriġ fil-qasam tas-saħħa u s-sikurezza okkupazzjonali; billi l-objettiv tal-Awtorità Ewropea tax-Xogħol huwa li tiżgura mobilità ġusta tal-forza tax-xogħol billi tassisti lill-Istati Membri u lill-Kummissjoni fl-applikazzjoni u l-infurzar effettivi tad-dritt tal-Unjoni relatat mal-mobilità tal-forza tax-xogħol u l-koordinazzjoni tas-sistemi tas-sigurtà soċjali fl-UE, inkluż ir-rappurtar dwar irregolaritajiet suspettati bħal ksur tal-kundizzjonijiet tax-xogħol u r-regoli tas-saħħa u s-sikurezza, jekk isiru jafu dwar tali irregolaritajiet waqt it-twettiq tal-kompiti tagħhom;

S. billi l-prevenzjoni, is-sensibilizzazzjoni, l-attivitajiet ta' benesseri u l-promozzjoni tal-kultura tas-saħħa u s-sikurezza fuq il-post tax-xogħol jistgħu jipprovdu eżiti pożittivi fit-titjib tas-saħħa tal-impjegati kif ukoll opportunitajiet ġodda ta' impjieg jew volontarjat;

T. billi l-ispezzjonijiet tax-xogħol għandhom rwol importanti fl-implimentazzjoni tal-politiki tas-saħħa u s-sikurezza okkupazzjonali fil-livell reġjonali u lokali; billi r-rakkomandazzjoni tal-ILO tippromwovi spettur tax-xogħol għal kull 10 000 ħaddiem sabiex jitwettqu spezzjonijiet effettivi u f'waqthom imfassla biex jinqered kull forma ta' abbuż; billi skont ir-riċerka tal-EU-OSHA, 88 % tal-impjegaturi jiddikjaraw li l-konformità mal-leġiżlazzjoni hija r-raġuni ewlenija għaliex jiġġestixxu s-saħħa u s-sikurezza okkupazzjonali (39);

U. billi l-pandemija tal-COVID-19 għamlet eżiġenzi straordinarji fuq il-ħaddiema tal-kura tas-saħħa; billi ambjent tax-xogħol eżiġenti u biżgħat għas-sikurezza personali u tal-familja wasslu għal impatt psikoloġiku negattiv; billi l-professjonisti tal-kura tas-saħħa qed jesperjenzaw livelli ogħla ta' stress, ansjetà u dipressjoni meta mqabbla ma' professjonisti minn setturi oħra (40); billi l-Unjoni Ewropea jeħtiġilha titgħallem mill-kriżi tal-COVID-19 u tistabbilixxi sistema effettiva għall-koordinazzjoni tar-rispons għal kwalunkwe tip ta' theddida futura għas-saħħa pubblika, inklużi l-prevenzjoni, it-tħejjija u l-ippjanar tar-rispons fuq ix-xogħol;

V. billi l-pandemija tal-COVID-19 xeħtet dawl fuq id-differenza bejn il-ġeneri u aggravatha; billi l-maġġoranza tal-ħaddiema essenzjali tal-ewwel linja fis-setturi tas-saħħa, soċjali, tal-edukazzjoni u tal-kura huma nisa; billi matul il-quċċata tal-pandemija dawn il-ħaddiema nisa ffaċċjaw sigħat twal ta' xogħol u rrappurtaw problemi biex jirrikonċiljaw ix-xogħol u l-ħajja privata; billi għalkemm meqjusa bħala essenzjali, dawn il-professjonijiet għadhom uħud mill-aktar impjiegi sottovalutati u li ma jitħallsux biżżejjed fl-UE; billi n-nisa kienu f'riskju partikolarment għoli mill-kriżi tal-COVID-19 u huma affettwati b'mod aktar sever mill-konsegwenzi ekonomiċi u soċjali li jirriżultaw minnha (41);

W. billi huwa importanti li tiġi applikata perspettiva tal-ġeneru għas-saħħa u s-sikurezza fuq il-post tax-xogħol peress li l-ħaddiema jistgħu jkunu aktar esposti u aktar vulnerabbli għal tipi differenti ta' sustanzi jew riskji skont il-ġeneru tagħhom; billi l-aspetti tal-ġeneru għandhom jiġu indirizzati fil-kuntest tad-dritt għall-iskonnessjoni;

X. billi l-indirizzar tal-esponiment għal sustanzi perikolużi u fatturi ta' riskju oħra fuq il-post tax-xogħol huwa partikolarment rilevanti biex jiġu indirizzati l-inugwaljanzi fis-saħħa, peress li xi kategoriji ta' ħaddiema li huma fost dawk l-aktar vulnerabbli jistgħu jbatu wkoll minn żieda fl-esponiment għal tali fatturi ta' riskju; billi l-persuni b'diżabilità, iż-żgħażagħ u l-anzjani huma partikolarment vulnerabbli fil-kuntest tal-kriżi tal-COVID-19; billi għandhom probabbiltà akbar li jbatu b'mod sproporzjonat u li jkollhom ħtiġijiet ta' appoġġ partikolari li jridu jitqiesu fi strateġija dwar is-saħħa u s-sikurezza okkupazzjonali waqt ir-rispons għall-pandemija; billi l-persuni b'diżabilità jew b'mard kroniku, jew dawk li qed jirkupraw minn korriment jew mard, jistgħu jitolbu appoġġ individwalizzat u adattament tal-post tax-xogħol jekk jixtiequ jipparteċipaw fis-suq tax-xogħol; billi r-riċerka turi li dawn il-gruppi huma f'riskju kbir li jiżviluppaw problemi relatati mas-saħħa mentali; billi n-nuqqas ta' provvediment għal aġġustamenti fuq il-post tax-xogħol u akkomodazzjoni raġonevoli, inklużi proċeduri ta' evakwazzjoni ta' emerġenza, b'mod partikolari għall-ħaddiema b'diżabilità, jista' jirriżulta fi pressjonijiet fiżiċi, mentali u psikoloġiċi li jistgħu jipperikolaw is-saħħa u s-sikurezza ta' dawn il-ħaddiema, speċjalment meta tkun għadha ma nkisbitx l-aċċessibbiltà sħiħa tal-għodod diġitali relatati max-xogħol għall-persuni b'diżabilità;

Y. billi l-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità, li daħlet fis-seħħ fl-UE fl-2011, tiddikjara li “l-Istati Partijiet għandhom jieħdu miżuri effettivi u adegwati, inkluż permezz ta' appoġġ bejn il-pari, biex jippermettu li l-persuni b'diżabilità jiksbu u jżommu indipendenza massima, abbiltà fiżika, mentali, soċjali u vokazzjonali sħiħa, u inklużjoni u parteċipazzjoni sħaħ fl-aspetti kollha tal-ħajja”, u “jagħrfu d-dritt tal-persuni b'diżabilità biex jaħdmu, fuq bażi ugwali ma' ħaddieħor, inkluż id-dritt għall-opportunità għal qligħ ta' għajxien permezz ta' xogħol magħżul b'mod liberu u aċċettat f'suq tax-xogħol u ambjent tax-xogħol miftuħ, inklużiv u aċċessibbli għall-persuni b'diżabilità”;

Z. billi ċ-ċittadini tal-UE, skont il-Eurofound (42), mhumiex ugwali fil-kapaċità tagħhom li jirritornaw għax-xogħol matul jew wara korriment jew mard; billi wieħed minn kull tliet ħaddiema biss fl-UE li l-attivitajiet ta' kuljum tagħhom huma limitati serjament jew kemxejn limitati minn mard kroniku jirrappurtaw li l-post tax-xogħol tagħhom ġie adattat biex jakkomoda l-problemi tas-saħħa tagħhom; billi l-Eurofound indikat ukoll li l-ħaddiema b'livell edukattiv milħuq baxx u dawk f'impjiegi b'livell baxx ta' ħiliet mhux biss għandhom probabbiltà akbar li jkollhom marda kronika u jesperjenzaw limitazzjonijiet fl-attivitajiet ta' kuljum tagħhom iżda għandhom ukoll probabbiltà iżgħar li jibbenefikaw minn akkomodazzjoni fuq il-post tax-xogħol;

AA. billi l-għarfien xjentifiku dwar l-esponiment għal diversi perikli kiber b'mod notevoli matul dawn l-aħħar snin; billi l-lista tal-UE ta' mard okkupazzjonali għandha għalhekk tiġi aġġornata; billi r-Rakkomandazzjoni tal-Kummissjoni 2003/670/KE tat-19 ta' Settembru 2003 dwar l-Iskeda Ewropea ta' Mard Okkupazzjonali (43) tirrakkomanda li l-Istati Membri jintroduċu, malajr kemm jista' jkun, regolamenti jew dispożizzjonijiet amministrattivi dwar mard okkupazzjonali għal kumpens fil-liġijiet nazzjonali tagħhom; billi l-Istati Membri għandhom jiggarantixxu, fil-liġijiet nazzjonali tagħhom, li kull ħaddiem ikollu d-dritt għal kumpens fir-rigward ta' mard okkupazzjonali jekk ikun qed isofri minn marda li tista' tiġi ppruvata li hija ta' oriġini u natura okkupazzjonali; billi n-nuqqas ta' armonizzazzjoni eżistenti dwar ir-rikonoxximent tal-mard okkupazzjonali jista' jwassal għal diskriminazzjoni ta' xi ħaddiema fl-UE, fejn il-pajjiżi tagħhom għandhom livelli ta' rikonoxximent ogħla jew aktar baxxi tal-mard okkupazzjonali;

AB. billi standards tas-saħħa u s-sikurezza okkupazzjonali għoljin, bilanċ bejn ix-xogħol u l-ħajja privata, ambjent tax-xogħol adattat għall-età, eżiġenzi kwantitattivi aktar baxxi u awtonomija tal-ħin tax-xogħol jistgħu jippermettu u jinkoraġġixxu lill-anzjani jibqgħu b'mod volontarju fis-suq tax-xogħol; billi jeħtieġ li tingħata attenzjoni speċifika għall-ħtiġijiet tal-ħaddiema f'impjiegi li huma eżiġenti ħafna mill-aspett fiżiku jew psikoloġiku;

AC. billi l-inċidenti fit-toroq b'vetturi bil-mutur relatati max-xogħol iseħħu fuq il-post tax-xogħol u waqt is-sewqan assoċjat max-xogħol, u jinvolvu l-aktar vetturi tal-kumpanija; billi l-aċċidenti fatali relatati max-xogħol u l-imwiet fit-toroq huma rrappurtati b'mod differenti fost l-Istati Membri u dan jagħmel it-tqabbil tal-istatistika dwar l-inċidenti fit-toroq relatati max-xogħol diffiċli; billi huwa stmat li l-inċidenti fit-toroq relatati max-xogħol jikkontribwixxu għal bejn kwart sa aktar minn terz tal-imwiet kollha relatati max-xogħol; billi ma hemm l-ebda definizzjoni standardizzata tal-UE ta' mwiet fit-toroq relatati max-xogħol; billi jeżistu diversi miri madwar l-Ewropa biex titnaqqas il-mortalità minn inċidenti fit-toroq, iżda l-ebda waħda ma tikkonċerna direttament aċċidenti fit-toroq relatati max-xogħol;

AD. billi riskji tradizzjonali għas-saħħa bħat-tqandil manwali ta' tagħbijiet tqal, l-istorbju, qagħdiet skomdi waqt ix-xogħol jew movimenti ripetittivi tal-idejn u tad-driegħ għadhom theddida għal ħafna ħaddiema u kienu enfasizzati bħala tali fil-ħames stħarriġ dwar il-kundizzjonijiet tax-xogħol tal-Eurofound (44); billi fatturi ta' riskju għal mard rewmatiku u muskoloskeletali fuq il-post tax-xogħol jinkludu l-vibrazzjoni, l-irfigħ ta' piżijiet tqal, ix-xogħol b'apparat ta' wiri fuq skrin, l-użu ta' makkinarju u tagħmir tqil; billi mill-kundizzjonijiet okkupazzjonali kollha, il-mard rewmatiku u muskoloskeletali jikkawża l-ogħla telf ta' produttività (45);

AE. billi l-mard kardjovaskulari u respiratorju relatat max-xogħol huwa t-tieni l-akbar kontributur għal imwiet relatati max-xogħol; billi eżiġenzi psikoloġiċi għoljin, pressjoni fuq ix-xogħol, sigħat tax-xogħol twal, disturbi mentali, prekarjetà fuq ix-xogħol u inattività fiżika huma kollha assoċjati miegħu (46);

AF. billi s-saħħa u s-sikurezza fuq il-post tax-xogħol iridu jitqiesu bħala dmir etiku u soċjali kif ukoll rekwiżit statutorju strett li għandu jiġi ssodisfat mill-intraprendituri;

1. Jilqa' l-qafas strateġiku tal-Kummissjoni u, b'mod partikolari, l-introduzzjoni tal-approċċ “Viżjoni Żero” għall-aċċidenti u l-mard relatati max-xogħol inkluż l-indikatur tat-tabella ta' valutazzjoni soċjali l-ġdida li jmiss dwar aċċidenti fatali fuq il-post tax-xogħol; jesprimi d-dispjaċir tiegħu, madankollu, li l-livell ta' ambizzjoni tal-istrateġija dwar is-Sikurezza u s-Saħħa Okkupazzjonali ma jikkorrispondix mal-objettiv tagħha ta' “Viżjoni Żero” u jistieden lill-Kummissjoni tressaq proposti li jaqblu ma' din l-ambizzjoni; jappella għall-istabbiliment ta' pjan direzzjonali għat-tnaqqis tal-aċċidenti u l-imwiet fuq il-post tax-xogħol, b'finanzjament adegwat tal-UE u nazzjonali għall-Istati Membri biex itemmu t-tranżizzjoni lejn “żero fatalitajiet”; jenfasizza li l-approċċ “Viżjoni Żero” ma għandux iwassal għas-sottorappurtar ta' aċċidenti u mard relatat max-xogħol; jistieden lill-Kummissjoni tkopri l-korrimenti u l-aċċidenti kollha kif ukoll l-attrizzjoni fiżika u mentali fl-approċċ “Viżjoni Żero”; jistieden lill-Kummissjoni u lill-Istati Membri jżidu b'mod sinifikanti l-enfasi tagħhom fuq strateġiji ta' prevenzjoni, bħal pereżempju t-tisħiħ tal-ispettorati tax-xogħol, is-servizzi nazzjonali tas-saħħa u s-sikurezza u d-djalogu bejn is-sħab soċjali biex jiġi żgurat li l-impjegati kollha, irrispettivament mit-tip jew id-daqs tal-impjegatur, ikollhom dritt għall-ogħla livell ta' protezzjoni tas-saħħa u s-sikurezza possibbli; jappella għall-implimentazzjoni u l-monitoraġġ ambizzjużi tal-qafas strateġiku ġdid dwar is-saħħa u s-sikurezza fuq il-post tax-xogħol 2021-2027, anke fid-dawl tal-impatt tal-pandemija tal-COVID-19; jappella għal aġġornamenti regolari tal-qafas strateġiku u għat-titjib tal-istrateġiji nazzjonali attwali f'konformità mal-evoluzzjoni tas-swieq tax-xogħol u t-tranżizzjoni doppja diġitali u ekoloġika; jemmen li hemm bżonn ta' kooperazzjoni b'saħħitha mas-sħab soċjali u azzjoni leġiżlattiva dwar diversi aspetti tal-politika tal-UE relatata mas-saħħa u s-sikurezza okkupazzjonali sabiex tikkomplementa l-varjetà ta' miżuri mhux vinkolanti previsti sabiex il-“Viżjoni Żero” ssir realtà; jitlob li jkun hemm enfasi ċara fuq il-parteċipazzjoni tal-ħaddiema u fuq it-tisħiħ tal-konsultazzjoni mas-sħab soċjali fl-approċċ “Viżjoni Żero”; jilqa' l-fatt li s-summit dwar is-saħħa u s-sikurezza okkupazzjonali fl-2023 ser jiffoka speċjalment fuq il-progress tal-approċċ “Viżjoni Żero”;

2. Jistieden lill-Kummissjoni żżid l-ambizzjonijiet tagħha fir-rigward tal-kanċer relatat max-xogħol fil-Pjan Ewropew biex Jingħeleb il-Kanċer; jitlob li d-Direttiva 2004/37/KE dwar il-protezzjoni tal-ħaddiema minn riskji relatati mal-esponiment għal karċinoġeni jew mutaġeni fuq il-post tax-xogħol ( 47 ) tiġi aġġornata fuq bażi kontinwa u f'perjodu ta' żmien ambizzjuż, inkluż billi jiġu stabbiliti valuri limitu ta' esponiment okkupazzjonali għal mill-inqas 25 sustanza ta' prijorità addizzjonali fid-direttiva mingħajr dewmien, wara l-preżentazzjoni tal-pjan ta' azzjoni u sa tmiem l-2022, wara konsultazzjoni mal-Kumitat Konsultattiv għas-Saħħa u s-Sikurezza fuq il-Post tax-Xogħol; jenfasizza f'dan ir-rigward il-ħtieġa li l-Kummissjoni tiżgura biżżejjed persunal, inkluż fl-unitajiet u l-awtoritajiet rilevanti; jenfasizza li l-istabbiliment ta' reġistri nazzjonali komprensivi għall-Istati Membri kollha jista' jippermetti l-ġbir ta' data fl-Ewropa kollha dwar il-karċinoġeni rilevanti kollha; jappella għal kooperazzjoni mill-qrib bejn l-istituzzjonijiet u l-aġenziji rilevanti tal-UE, l-Istati Membri u l-partijiet ikkonċernati rilevanti, u bl-involviment qawwi tas-sħab soċjali fl-użu attiv tal-ġbir tad-data biex dan jiġi segwit minn miżuri leġiżlattivi u mhux leġiżlattivi neċessarji biex jiġu miġġielda l-kanċers relatati max-xogħol; jistieden lill-Istati Membri jiżguraw li l-ħaddiema kollha jkollhom id-dritt li jieqfu mix-xogħol meta jiffaċċjaw periklu imminenti u kundizzjonijiet tax-xogħol perikolużi eċċezzjonali, f'konformità mal-prattiki nazzjonali;

3. 3 u valur ta' limitu bijoloġiku ta' 150 μg ta' ċomb għal kull litru ta' demm, u li dan jistabbilixxi pass fid-direzzjoni t-tajba, il-valur ta' limitu bijoloġiku propost ma jipproteġix lin-nisa u speċjalment lin-nisa tqal b'mod xieraq Jilqa' l-impenn tal-Kummissjoni fid-Direttiva 2004/37/KE li tirrevedi l-valuri ta' limitu ta' esponiment għaċ-ċomb kif ukoll għall-komposti u d-diisoċjanati tiegħu; jinnota li, filwaqt li l-Kumitat għall-Istima tar-Riskji (RAC) tal-Aġenzija Ewropea għas-Sustanzi Kimiċi (ECHA) jirrakkomanda valur ta' limitu atmosferiku ta' 4 μg/mu valur ta' limitu bijoloġiku ta' 150 μg ta' ċomb għal kull litru ta' demm, u li dan jistabbilixxi pass fid-direzzjoni t-tajba, il-valur ta' limitu bijoloġiku propost ma jipproteġix lin-nisa u speċjalment lin-nisa tqal b'mod xieraq ( 48 ) ; jistieden lill-Kummissjoni tiżgura li kwalunkwe proposta għal valuri ta' limitu ta' esponiment riveduti għaċ-ċomb u l-komposti tiegħu għandha tistabbilixxi protezzjoni ugwali għall-ħaddiema kollha irrispettivament mill-ġeneru; jilqa' l-impenn mill-Kummissjoni li żżid l-interferenti endokrinali bħala kategorija ta' sustanzi ta' tħassib serju ħafna taħt ir-Regolament (KE) Nru 1907/2006 ( 49 ) (ir-Regolament REACH) kif ukoll biex tikklassifikahom taħt ir-Regolament (KE) Nru 1272/2008 ( 50 ) (ir-Regolament CLP); jenfasizza li l-ħaddiema għandhom ikunu protetti kontra l-esponiment għall-interferenti endokrinali mil-leġiżlazzjoni tal-UE; jindika li l-awtomatizzazzjoni u r-robotizzazzjoni ta' ċerti attivitajiet jistgħu jnaqqsu b'mod sinifikanti r-riskju li l-ħaddiema jkunu esposti għal karċinoġeni fuq il-postijiet tax-xogħol; jenfasizza l-ħtieġa li tittieħed aktar azzjoni biex jiġu evitati, identifikati u rikonoxxuti aħjar kanċers okkupazzjonali relatati ma' xogħol bix-shift ta' billejl; jistieden lill-Kummissjoni tagħti attenzjoni partikolari lil segmenti tal-popolazzjoni li huma partikolarment esposti għal sustanzi perikolużi bħall-ħaddiema fl-industriji kimiċi u agrikoli, jew partikolarment vulnerabbli bħall-ħaddiema tqal jew li qed ireddgħu;

4. 3 (1 000 fibra/m 3 ); jistieden lill-Kummissjoni tressaq proposta għal direttiva qafas tal-UE dwar strateġiji nazzjonali għat-tneħħija tal-asbestos; jistieden lill-Kummissjoni taġġorna d-Direttiva 2010/31/UE Jilqa' l-impenn tal-Kummissjoni li tippreżenta proposta leġiżlattiva fl-2022 biex tkompli tnaqqas l-esponiment tal-ħaddiema għall-asbestos; jistieden lill-Kummissjoni żżid l-ambizzjonijiet tagħha u tippreżenta proposta għal strateġija Ewropea għat-tneħħija tal-asbestos kollu f'konformità mar-riżoluzzjoni tal-Parlament li tinkludi rakkomandazzjonijiet lill-Kummissjoni dwar il-protezzjoni tal-ħaddiema mill-asbestos; jistieden lill-Kummissjoni tkun ambizzjuża fl-isforzi tagħha biex tikseb it-tneħħija tal-asbestos kollu u biex tirrevedi d-Direttiva 2009/148/KE ( 51 ) fir-rigward tar-rekwiżiti minimi għat-taħriġ iċċertifikat tal-ħaddiema esposti għall-asbestos, u, bħala kwistjoni ta' prijorità, taġġorna l-limitu ta' esponiment għall-asbestos, li għandu jiġi stabbilit għal 0,001 fibra/cm(1 000 fibra/m); jistieden lill-Kummissjoni tressaq proposta għal direttiva qafas tal-UE dwar strateġiji nazzjonali għat-tneħħija tal-asbestos; jistieden lill-Kummissjoni taġġorna d-Direttiva 2010/31/UE ( 52 ) għall-iskrinjar obbligatorju tal-bini u t-tneħħija sussegwenti tal-asbestos u ta' sustanzi perikolużi oħra qabel ma jkunu jistgħu jibdew ix-xogħlijiet ta' rinnovazzjoni, u b'hekk tipprojbixxi l-issiġillar u l-inkapsulament ta' materjali li fihom l-asbestos li teknikament jistgħu jitneħħew; jistieden lill-Kummissjoni tippreżenta proposta leġiżlattiva li tqis ir-regolamenti nazzjonali eżistenti kif ukoll valutazzjoni tal-impatt dwar l-aktar mudelli effiċjenti għall-iskrinjar obbligatorju tal-bini, li jikkonsisti minn dijanjożi tal-wiċċ għall-preżenza ta' asbestos imwettaq minn entità professjonali bil-kwalifiki u l-permessi xierqa, qabel il-bejgħ jew il-kiri ta' bini, u għall-istabbiliment ta' rekwiżiti minimi għal ċertifikati tal-asbestos għall-bini mibni qabel l-2005 jew qabel is-sena ta' projbizzjoni nazzjonali ekwivalenti tal-asbestos; jistieden lill-Kummissjoni u lill-Istati Membri jiżguraw rikonoxximent u kumpens aħjar tal-mard relatat mal-asbestos għall-ħaddiema kollha esposti sabiex fit-tranżizzjoni ekoloġika tiġi protetta s-saħħa tal-ħaddiema tal-kostruzzjoni u ta' ħaddiema oħra; jappella għall-użu, fejn possibbli, tal-mikroskopija elettronika bi trażmissjoni analitika jew metodi simili avvanzati biex jingħaddu l-fibri;

5. Jemmen li d-Direttiva tal-Kunsill 89/391/KEE dwar l-introduzzjoni ta' miżuri biex jinkoraġġixxu titjib fis-sikurezza u s-saħħa tal-ħaddiema fuq ix-xogħol ( 53 ) tista' ma tkunx effettiva biżżejjed għad-dinja tax-xogħol fis-seklu 21 u l-aħħar żviluppi fis-swieq tax-xogħol, inklużi l-valutazzjoni u l-ġestjoni tar-riskji psikosoċjali; jemmen, għalhekk, li dan għandu jiġi kkomplementat biex jissaħħaħ dan l-aspett; ifakkar fit-talba tiegħu li l-Kummissjoni tinkludi d-dritt għall-iskonnessjoni fil-qafas strateġiku dwar is-saħħa u s-sikurezza okkupazzjonali u, b'mod espliċitu, tiżviluppa miżuri psikosoċjali ġodda bħala parti mill-qafas; jistieden lill-Kummissjoni, f'dan ir-rigward, iżżid l-ambizzjoni tal-qafas strateġiku għas-sikurezza u s-saħħa okkupazzjonali; jistieden lill-Kummissjoni tipproponi, f'konsultazzjoni mas-sħab soċjali, direttiva dwar ir-riskji psikosoċjali u l-benesseri fuq il-post tax-xogħol immirata lejn il-prevenzjoni effiċjenti tar-riskji psikosoċjali fuq il-post tax-xogħol, bħall-ansjetà, id-dipressjoni, l-eżawriment u l-istress, inklużi riskji kkawżati minn problemi strutturali bħall-organizzazzjoni tax-xogħol (jiġifieri ġestjoni ħażina, tfassil ħażin tax-xogħol jew nuqqas ta' tqabbil xieraq tal-għarfien u l-kapaċitajiet tal-ħaddiema mal-kompiti assenjati); jistieden lill-Kummissjoni u l-Istati Membri jistabbilixxu mekkaniżmi għall-prevenzjoni ta' tali riskji u r-riintegrazzjoni tal-impjegati affettwati fil-post tax-xogħol, u jaqilbu minn azzjonijiet fil-livell individwali għal approċċ ta' organizzazzjoni tax-xogħol f'konformità mal-prinċipji tal-ġerarkija tal-prevenzjoni inklużi fid-Direttiva 89/391/KEE; jistieden lill-Kummissjoni tħejji linji gwida fir-rigward tal-għadd minimu ta' persunal li jipprovdi servizzi tas-saħħa okkupazzjonali li huma meħtieġa biex tiġi żgurata sorveljanza adegwata tas-saħħa okkupazzjonali ( 54 ) ; iqis li l-protezzjoni u l-promozzjoni tas-saħħa mentali għandhom ikunu parti integrali mill-pjanijiet ta' tħejjija tas-saħħa u sikurezza okkupazzjonali għal kriżijiet futuri tas-saħħa; jenfasizza li għandha tingħata attenzjoni speċifika lis-saħħa mentali tal-ħaddiema tal-kura tas-saħħa u ta' ħaddiema essenzjali oħra; jilqa', f'dan ir-rigward, il-kontribut tal-grupp ta' esperti dwar modi effettivi ta' investiment fis-saħħa fl-opinjoni tiegħu dwar l-appoġġ tas-saħħa mentali tal-ħaddiema tas-saħħa u ħaddiema essenzjali oħra; jistieden lill-Kummissjoni u lill-Istati Membri jiżguraw segwitu u implimentazzjoni adegwati ta' dawn ir-rakkomandazzjonijiet;

6. Jisħaq fuq l-importanza li jiġu żgurati għażliet xierqa ta' talba għal kumpens għall-ħaddiema f'każijiet ta' mard okkupazzjonali; jistieden lill-Kummissjoni, f'konsultazzjoni mas-sħab soċjali, tirrevedi r-Rakkomandazzjoni tal-Kummissjoni tal-2003 dwar l-Iskeda Ewropea tal-Mard Okkupazzjonali b'żidiet bħal disturbi muskoloskeletali relatati max-xogħol, disturbi tas-saħħa mentali relatati max-xogħol, b'mod partikolari d-dipressjoni, l-eżawriment, l-ansjetà u l-istress, il-mard kollu relatat mal-asbestos u l-kanċers tal-ġilda u l-infjammazzjoni rewmatika u kronika; jistieden lill-Kummissjoni tittrasforma din ir-rakkomandazzjoni, wara konsultazzjoni mas-sħab soċjali, f'direttiva li toħloq lista minima ta' mard okkupazzjonali u li tistabbilixxi rekwiżiti minimi għar-rikonoxximent tagħhom u kumpens adegwat għall-individwi kkonċernati;

7. Jisħaq fuq il-fatt li l-ħaddiema nisa jiffaċċjaw sfidi dejjem akbar għas-saħħa u l-benesseri okkupazzjonali, b'mod partikolari fis-setturi tas-saħħa u tal-kura; jilqa' l-fatt li l-Kummissjoni qed issaħħaħ l-approċċ reattiv għal kwistjonijiet ta' ġeneru għas-saħħa u s-sikurezza okkupazzjonali; jistieden lill-Kummissjoni u lill-Istati Membri jintegraw il-perspettiva tal-ġeneru u jqisu d-differenzi bejn il-ġeneri fil-miżuri kollha tas-saħħa u s-sikurezza okkupazzjonali; jistieden lill-Kummissjoni tibbaża l-inizjattiva leġiżlattiva li jmiss dwar il-prevenzjoni u l-ġlieda kontra l-vjolenza abbażi tal-ġeneru kontra n-nisa u l-vjolenza domestika fuq il-ftehim qafas dwar il-fastidju u l-vjolenza fuq il-post tax-xogħol; jistieden lill-Kummissjoni u lill-Istati Membri jiżguraw li l-miżuri preventivi u protettivi mmirati biex jeqirdu l-vjolenza, id-diskriminazzjoni u l-fastidju fid-dinja tax-xogħol, inklużi l-vjolenza u l-fastidju minn partijiet terzi (jiġifieri minn klijenti, viżitaturi jew pazjenti), fejn applikabbli, japplikaw irrispettivament mir-raġuni u l-kawża tal-fastidju u li mhumiex limitati għal każijiet ibbażati fuq raġunijiet diskriminatorji; jistieden lill-Istati Membri jirratifikaw il-Konvenzjoni Nru 190 tal-ILO u r-Rakkomandazzjoni Nru 206 dwar il-vjolenza u l-fastidju u biex idaħħlu fis-seħħ il-liġijiet u l-miżuri ta' politika meħtieġa biex jipprojbixxu, jipprevjenu u jindirizzaw il-vjolenza u l-fastidju fid-dinja tax-xogħol;

8. Jistieden lill-Kummissjoni u lill-Istati Membri jiżviluppaw strateġiji biex iħejju għal forza tax-xogħol li qed tixjieħ, prevalenza ogħla ta' impjegati b'mard kroniku u l-ħtieġa li l-post tax-xogħol jiġi adattat għall-ħtiġijiet tal-impjegati b'diżabilità, jappoġġjaw b'mod attiv ir-riintegrazzjoni u n-nondiskriminazzjoni, u jadattaw il-kundizzjonijiet tax-xogħol għall-persuni b'diżabilità jew b'mard kroniku, u għal dawk li jkunu qed jirkupraw mill-mard; jisħaq fuq il-ħtieġa li jiġu definiti u implimentati strateġiji mfassla apposta u individwalizzati biex jiffaċilitaw il-proċessi ta' rkupru u ta' riabilitazzjoni tal-ħaddiema; jissottolinja li tali strateġiji għandhom jinkludu l-promozzjoni tal-edukazzjoni, it-taħriġ u t-tagħlim tul il-ħajja għall-persuni ta' kull età, kif ukoll bilanċ aħjar bejn ix-xogħol u l-ħajja privata, u l-promozzjoni ta' skambji interġenerazzjonali fuq il-post tax-xogħol; jenfasizza li għandha tingħata wkoll attenzjoni speċjali lill-indokraturi;

9. Jistieden lill-Kummissjoni, fil-qafas tal-Istrateġija dwar id-Drittijiet tal-Persuni b'Diżabilità 2021-2030, toffri linji gwida ċari u ambizzjużi lill-Istati Membri u lill-impjegaturi dwar it-twettiq ta' aġġustamenti fuq il-post tax-xogħol u l-provvista ta' akkomodazzjoni raġonevoli għall-persuni b'diżabilità; jistieden lill-Kummissjoni twettaq reviżjoni ambizzjuża tad-Direttiva 2000/78/KE dwar it-trattament ugwali f'dan ir-rigward; jinsisti li huwa daqstant importanti li tingħata attenzjoni għas-sitwazzjoni tal-ħaddiema b'mard kroniku;

10. Jistieden lill-Kummissjoni u lill-Istati Membri jagħtu attenzjoni partikolari lill-ħaddiema żgħażagħ fl-istrateġiji tagħhom dwar is-saħħa u s-sikurezza okkupazzjonali, b'enfasi speċjali fuq il-ħaddiema taħt it-18-il sena; ifakkar li l-istatistika turi li dawk li għandhom bejn it-18 u l-24 sena għandhom probabbiltà akbar li jkollhom aċċident serju fuq ix-xogħol minn adulti akbar fl-età minħabba esperjenza, taħriġ u superviżjoni insuffiċjenti, nuqqas ta' kuxjenza dwar id-drittijiet tagħhom u dwar id-dmirijiet tal-impjegaturi, nuqqas ta' għarfien tal-ħtiġijiet tagħhom mill-impjegaturi, u l-esponiment għal kundizzjonijiet tax-xogħol prekarji, li b'hekk iwassal għall-iżvilupp ta' mard okkupazzjonali waqt li jkunu għadhom żgħar jew aktar tard fil-ħajja ( 55 )

11. Ifakkar li l-ħaddiema tal-pjattaformi jistgħu jkunu soġġetti għal riskji miżjuda għas-saħħa u s-sikurezza għal xogħol fuq il-pjattaformi kemm fuq il-post kif ukoll online; jisħaq li dawn ir-riskji mhumiex limitati għas-saħħa fiżika iżda jistgħu jaffettwaw ukoll is-saħħa psikosoċjali, fejn is-sigħat tax-xogħol mhux prevedibbli, l-intensità tax-xogħol, l-ambjenti kompetittivi, l-informazzjoni eċċessiva u l-iżolament huma fatturi ta' riskju emerġenti; jilqa' l-proposta tal-Kummissjoni għal direttiva dwar titjib fil-kundizzjonijiet tax-xogħol fix-xogħol fuq il-pjattaformi biex ittejjeb il-kundizzjonijiet tax-xogħol tal-ħaddiema tal-pjattaformi; jenfasizza li l-ħaddiema kollha tal-pjattaformi għandhom ikunu intitolati li jirċievu kumpens f'każ ta' aċċidenti fuq il-post tax-xogħol u mard okkupazzjonali, u jiġu pprovduti bi protezzjoni soċjali, inkluża kopertura tal-assigurazzjoni tal-mard u tal-invalidità, bl-introduzzjoni ta' preżunzjoni konfutabbli ta' relazzjoni ta' impjieg għall-ħaddiema tal-pjattaformi, f'konformità mad-definizzjonijiet nazzjonali kif stabbiliti fil-leġiżlazzjoni jew fil-ftehimiet kollettivi rispettivi tal-Istati Membri; itenni, f'dan ir-rigward, ir-rakkomandazzjonijiet tiegħu mfassla fir-riżoluzzjoni tiegħu tas-16 ta' Settembru 2021 dwar kundizzjonijiet tax-xogħol ekwi, drittijiet u protezzjoni soċjali għall-ħaddiema tal-pjattaformi – forom ġodda ta' impjieg marbuta mal-iżvilupp diġitali,

12. Jistieden lill-Kummissjoni u lill-Istati Membri jiżguraw li l-ħaddiema kollha li għandhom kuntratt ta' impjieg jew relazzjoni ta' impjieg kif definit mil-liġi nazzjonali, il-ftehimiet kollettivi jew il-prattika, inklużi l-ħaddiema mhux standard ( 56 ) , kif ukoll il-ħaddiema indipendenti ġenwini u fittizji, u l-ħaddiema mobbli, ikunu koperti mil-leġiżlazzjoni u l-politiki dwar is-saħħa u sikurezza okkupazzjonali; jisħaq fuq ir-rwol kritiku tan-negozjar kollettiv biex jiġu żgurati l-ogħla standards tas-saħħa u s-sikurezza okkupazzjonali; jenfasizza li d-drittijiet tal-bniedem Ewropej u internazzjonali jiggarantixxu lill-ħaddiema kollha d-dritt li jorganizzaw, jiffurmaw u jissieħbu ma' trade union, jinvolvu ruħhom f'negozjar kollettiv, jieħdu azzjoni kollettiva biex jiddefendu d-drittijiet tagħhom u jgawdu l-protezzjoni fil-qafas ta' ftehimiet kollettivi, irrispettivament mill-istatus ta' impjieg tagħhom ( 57 )

13. Jistieden lill-Kummissjoni tinkludi s-saħħa u s-sikurezza fl-istrateġiji u l-politiki rilevanti kollha tal-UE dwar it-tranżizzjonijiet ekoloġiċi u diġitali, inklużi dawk dwar l-intelliġenza artifiċjali (IA); jenfasizza li s-soluzzjonijiet tal-IA fuq il-post tax-xogħol iridu jkunu etiċi u ċċentrati fuq il-bniedem, trasparenti, ġusti u jevitaw kwalunkwe implikazzjoni negattiva għas-saħħa u s-sikurezza tal-ħaddiema; jistieden lill-Kummissjoni tikkunsidra li tippreżenta inizjattiva leġiżlattiva, wara li tikkonsulta mas-sħab soċjali, biex tiċċara r-responsabbiltajiet tas-saħħa u s-sikurezza okkupazzjonali fir-rigward tas-sistemi tal-IA u ta' modi ġodda ta' ħidma; jenfasizza li l-edukazzjoni u t-taħriġ għall-ħaddiema u l-miżuri biex jiżguraw strateġiji effettivi tas-saħħa u s-sikurezza okkupazzjonali huma meħtieġa għall-introduzzjoni u l-użu tal-IA mill-ħaddiema fuq il-post tax-xogħol; jenfasizza li l-IA u d-diġitalizzazzjoni jiffaċilitaw b'mod plawżibbli s-sinerġiji bejn il-bniedem u l-magni u joffru benefiċċji ekonomiċi u soċjetali kif ukoll opportunitajiet ġodda għan-negozji, kif ukoll joħolqu tħassib dwar is-saħħa u s-sikurezza okkupazzjonali bħall-emerġenza ta' forom ġodda ta' monitoraġġ u ġestjoni tal-ħaddiema abbażi tal-ġbir ta' ammonti kbar ta' data f'ħin reali li jistgħu jwasslu għal kwistjonijiet legali, regolatorji u etiċi; jappella, b'mod partikolari, għall-introduzzjoni ta' salvagwardji kontra l-impatti negattivi tal-ġestjoni algoritmika fuq is-saħħa u s-sikurezza tal-ħaddiema; jenfasizza li l-algoritmi implimentati fl-oqsma tax-xogħol iridu jkunu trasparenti, nondiskriminatorji u etiċi, u li d-deċiżjonijiet algoritmiċi jridu jkunu responsabbli, kontestabbli u, fejn rilevanti, riversibbli, u konsegwentement iridu jkunu soġġetti għal sorveljanza umana; jisħaq fuq ir-rwol tas-sħab soċjali fl-antiċipazzjoni ta' riskji okkupazzjonali emerġenti li jirriżultaw mill-iżvilupp ta' teknoloġiji rivoluzzjonarji;

14. Ifakkar li t-tibdil fil-klima għandu impatti diretti fuq il-ħaddiema; ifakkar li l-intensifikazzjoni ta' avvenimenti estremi tat-temp se twassal għal aktar korrimenti fiżiċi u li t-tibdil fil-klima jista' jżid ukoll ir-riskju tal-kanċer tal-ġilda, l-esponiment għat-trab u r-riskji psikosoċjali; jinsisti li anke l-organizzazzjoni inadegwata tax-xogħol tista' taggrava s-sitwazzjoni; jisħaq fuq ir-rwol tas-sħab soċjali fl-antiċipazzjoni ta' riskji okkupazzjonali emerġenti minħabba t-tibdil fil-klima; ifakkar li s-saħħa u s-sikurezza tal-ħaddiema hija kompetenza tal-UE u li f'konformità mad-Direttiva 89/391/KEE, il-ħaddiema għandhom ikunu protetti minn kwalunkwe riskju, inkluż minn riskji emerġenti; jistieden lill-Kummissjoni tivvaluta bir-reqqa u b'urġenza r-riskji ġodda u emerġenti tat-tibdil fil-klima fuq is-saħħa u s-sikurezza okkupazzjonali sabiex tipproteġi aħjar lill-ħaddiema minn esponiment għal temperaturi għoljin, radjazzjoni UV naturali u perikli oħra relatati għas-sikurezza;

15. Jappella għat-tisħiħ tal-protezzjoni mill-esponiment għar-radjazzjoni UV fil-livell tal-UE, speċjalment fil-qafas tal-leġiżlazzjoni dwar is-saħħa u s-sikurezza okkupazzjonali għall-ħaddiema li jaħdmu fuq barra; jistieden lill-Kummissjoni, għalhekk, tirrevedi d-Direttiva 2006/25/KE dwar l-espożizzjoni tal-ħaddiema għar-riskji li jirriżultaw mill-aġenti fiżiċi (radjazzjoni ottika artifiċjali) ( 58 ) u biex tinkludi r-radjazzjoni solari fil-kamp ta' applikazzjoni tagħha; jistieden lill-Kummissjoni tivvaluta l-implimentazzjoni u l-effikaċja tal-miżuri attwali għall-protezzjoni tal-ħaddiema esposti għar-radjazzjoni jonizzanti bħall-ekwipaġġi tal-linji tal-ajru, il-ħaddiema tal-impjanti tal-enerġija nukleari, il-ħaddiema f'ambjenti industrijali rilevanti u r-riċerkaturi u l-professjonisti tas-saħħa u veterinarji li jaħdmu fis-setturi tar-radjoloġija, tar-radjoterapija jew tal-mediċina nukleari, u biex tirrieżaminahom fejn ikun meħtieġ, sabiex tistabbilixxi miżuri proporzjonati;

16. Jistieden lill-Kummissjoni tistabbilixxi mekkaniżmu ta' twissija bikrija fi ħdan l-istruttura interistituzzjonali attwali biex tidentifika fejn ikunu meħtieġa aġġustamenti u reviżjonijiet għad-direttivi eżistenti dwar is-saħħa u s-sikurezza okkupazzjonali li jittrattaw oqsma fi stat kostanti ta' bidla, u li jistgħu jiġu influwenzati, pereżempju, minn data xjentifika ġdida dwar prodotti perikolużi jew l-evoluzzjoni tas-swieq tax-xogħol u l-kundizzjonijiet tax-xogħol fi ħdan it-tranżizzjoni doppja: diġitali u ekoloġika; jissottolinja l-ħtieġa partikolari li jiġu involuti s-sħab soċjali settorjali f'dan il-mekkaniżmu billi dawn huma l-ewwel li jiġu kkonfrontati b'sitwazzjonijiet li jinbidlu;

17. Jistieden lill-Istati Membri jiżviluppaw politiki nazzjonali li jissalvagwardjaw is-saħħa u s-sikurezza okkupazzjonali bħala parti fundamentali tal-akkwist pubbliku;

18. Jistieden lill-Kummissjoni tippromwovi l-kwistjoni aktar wiesa' tax-xogħol deċenti fil-ftehimiet kummerċjali futuri tal-UE u tiżgura li l-istandards tas-saħħa u s-sikurezza okkupazzjonali jitqiesu kif xieraq bħala parti minn impenji vinkolanti dwar l-istandards soċjali u tax-xogħol; jistieden lill-Kummissjoni tappoġġja lill-pajjiżi kandidati fl-allinjament tal-oqfsa legali tagħhom mal- acquis tal-UE dwar is-saħħa u s-sikurezza okkupazzjonali; jistieden lill-Kummissjoni u lill-Istati Membri jikkooperaw mill-qrib mal-ILO u mad-WHO biex jippromwovu d-dritt għal kundizzjonijiet tax-xogħol sikuri u tajbin għas-saħħa fil-qafas tal-prinċipji u d-drittijiet ewlenin tax-xogħol tal-ILO u biex jissalvagwardjaw ir-rispett għal dawn il-prinċipji mill-atturi fil-ktajjen tal-provvista globali; jilqa' l-intenzjoni tal-Kummissjoni li tipproponi projbizzjoni fl-UE kollha fuq il-prodotti magħmula minn xogħol furzat;

19. Jilqa' l-għan tat-tisħiħ tal-involviment mal-pajjiżi sħab tal-UE, l-organizzazzjonijiet reġjonali u internazzjonali u fora internazzjonali oħra biex jiżdiedu l-istandards dwar is-saħħa u s-sikurezza okkupazzjonali fuq livell globali; jitlob l-involviment attiv tal-Kummissjoni fl-appoġġ tal-integrazzjoni tad-dritt għal kundizzjonijiet tax-xogħol sikuri u tajbin għas-saħħa fil-qafas tal-ILO tal-prinċipji fundamentali u d-drittijiet tax-xogħol;

20. Iqis li fir-reġjuni transfruntiera, għandhom jiġu promossi t-taħriġ transfruntier konġunt u l-kondiviżjoni tal-aħjar prattiki għall-persunal tal-kura tas-saħħa u l-persunal tas-saħħa pubblika;

Pjan ta' tħejjija għal kriżijiet futuri tas-saħħa: tagħlimiet meħuda mill-pandemija tal-COVID-19 u l-impatt tagħha fuq ix-xogħol

21. Jenfasizza li huwa essenzjali li jinsiltu tagħlimiet mill-pandemija tal-COVID-19 u li tiżdied it-tħejjija għal kriżijiet tas-saħħa futuri potenzjali; jappoġġja l-istedina lill-Istati Membri biex ifasslu pjanijiet ta' tħejjija għal kriżijiet futuri fl-istrateġiji nazzjonali tas-saħħa u s-sikurezza okkupazzjonali tagħhom, f'konsultazzjoni mas-sħab soċjali nazzjonali, inkluża l-implimentazzjoni ta' linji gwida u għodod tal-UE; jisħaq fuq il-ħtieġa ta' mekkaniżmi effettivi tal-UE biex jikkoordinaw dawn il-pjanijiet; iqis li t-titjib tal-komunikazzjoni ta' informazzjoni vverifikata għandu jkun fil-qalba ta' kwalunkwe pjan ta' tħejjija għas-saħħa; iqis li l-protezzjoni u l-promozzjoni tas-saħħa mentali għandhom ikunu parti integrali tal-pjanijiet ta' tħejjija tas-saħħa u s-sikurezza okkupazzjonali għal kriżijiet futuri tas-saħħa, u jenfasizza li għandha tingħata attenzjoni speċifika lis-saħħa mentali tal-ħaddiema tal-kura tas-saħħa u ta' ħaddiema essenzjali oħrajn; jilqa' l-intenzjoni tal-Kummissjoni li tniedi valutazzjoni dettaljata tal-effetti tal-pandemija u l-effiċjenza tal-oqfsa tas-saħħa u s-sikurezza okkupazzjonali nazzjonali u tal-UE biex jiġu żviluppati proċeduri ta' emerġenza u gwida għat-tnedija rapida, l-implimentazzjoni u l-monitoraġġ ta' miżuri fi kriżijiet tas-saħħa potenzjali futuri, f'kooperazzjoni mill-qrib mal-atturi tas-saħħa pubbliċi; jistieden lill-Istati Membri jagħtu attenzjoni partikolari lir-reġjuni transfruntiera bil-għan li tissaħħaħ il-kooperazzjoni; iqis li d-dikjarazzjoni ta' sitwazzjoni ta' emerġenza tas-saħħa pubblika fl-UE, kif prevista mir-regolament futur ( 59 ) dwar theddid transfruntier serju għas-saħħa, għandha tiskatta l-implimentazzjoni u l-koordinazzjoni tal-UE tal-miżuri pprovduti fil-pjanijiet ta' tħejjija nazzjonali dwar is-saħħa u s-sikurezza okkupazzjonali tal-Istati Membri;

22. Ifakkar fl-impenn tal-Kummissjoni li tivvaluta l-ħtieġa ta' aktar azzjonijiet biex jittejjeb il-funzjonament tal-qafas regolatorju eżistenti tal-UE għas-saħħa u s-sikurezza u l-ħtieġa li tiġi emendata d-Direttiva 2000/54/KE dwar l-Aġenti Bijoloġiċi fuq il-post tax-xogħol; jistieden lill-Kummissjoni twettaq, mingħajr dewmien, reviżjoni mmirata ta' din id-Direttiva billi tibbaża fuq it-tagħlimiet meħuda mill-pandemija tal-COVID-19 bil-ħsieb li jkun hemm tħejjija u ppjanar ta' reazzjoni aħjar u tiżdied ir-reżiljenza fi kriżijiet tas-saħħa fil-postijiet tax-xogħol kollha; jenfasizza li r-reviżjoni għandha tiżgura li d-direttiva tkun adegwata biex tirripsondi għal sitwazzjonijiet ta' pandemija, tiffaċilita t-twaqqif ta' pjanijiet ta' emerġenza nazzjonali f'każ ta' tifqigħa ta' pandemija u ta' struzzjonijiet bil-miktub f'lingwi differenti mill-impjegaturi dwar ir-riskji għas-saħħa u s-sikurezza okkupazzjonali, il-miżuri sanitarji u l-organizzazzjoni tax-xogħol lill-ħaddiema kollha f'każ ta' tali tifqigħa; jilqa' l-intenzjoni tal-Kummissjoni tinkludi l-COVID-19 fir-Rakkomandazzjoni dwar l-iskeda Ewropea tal-mard okkupazzjonali;

23. Jistieden lill-Kummissjoni u lill-Istati Membri jagħtu prijorità qawwija u jiffinanzjaw b'mod adegwat it-tisħiħ tar-riċerka u l-ġbir tad-data kemm fil-livell tal-UE kif ukoll f'dak nazzjonali dwar is-saħħa u s-sikurezza okkupazzjonali, b'mod partikolari dwar il-kawżi u l-impatti fuq is-saħħa mentali, ir-riskji psikosoċjali, ergonomiċi u d-disturbi muskoloskeletali, il-mard kardjovaskulari okkupazzjonali, il-kanċer relatat max-xogħol, il-mard infjammatorju kroniku fis-setturi kollha, u jwettqu valutazzjoni dettaljata tal-problemi, kif ukoll l-impatt ta' dinja tax-xogħol li qed tinbidel, inklużi l-opportunitajiet u l-isfidi relatati mas-saħħa u s-sikurezza assoċjati max-xogħol mill-bogħod u t-telexogħol u d-dritt għall-iskonnessjoni, bil-ħsieb li jiġi analizzat l-impatt tal-ġeneru, l-età u d-diżabilità; jistieden lill-Kummissjoni tagħti segwitu għal tali riċerka billi tniedi miżuri kemm leġiżlattivi kif ukoll mhux leġiżlattivi biex tipproteġi s-saħħa u s-sikurezza tal-ħaddiema, wara li tikkonsulta mas-sħab soċjali;

24. Jistieden lill-Kummissjoni twettaq riċerka addizzjonali dwar l-ispejjeż ekonomiċi tas-saħħa u tal-esklużjoni fuq il-post tax-xogħol;

25. Jistieden lill-Kummissjoni tipproponi qafas leġiżlattiv bil-għan li jiġu stabbiliti rekwiżiti minimi għat-telexogħol madwar l-Unjoni filwaqt li l-kundizzjonijiet tal-impjieg tat-teleħaddiema ma jiġux affettwati ħażin; jinnota li dan il-qafas għandu jiġi żviluppat f'konsultazzjoni mal-Istati Membri u s-sħab soċjali Ewropej, b'rispett sħiħ tal-mudelli tas-suq tax-xogħol nazzjonali u filwaqt li jitqiesu l-ftehimiet qafas tas-sħab soċjali dwar it-telexogħol u dwar id-diġitalizzazzjoni; jenfasizza li tali qafas għandu jiċċara l-kundizzjonijiet tax-xogħol, inkluż fir-rigward tal-provvista u l-użu u r-responsabbiltà tat-tagħmir, u jkopri l-għodod diġitali eżistenti u dawk ġodda, u li għandu jiżgura li dan ix-xogħol isir fuq bażi volontarja u li d-drittijiet, il-bilanċ bejn ix-xogħol u l-ħajja privata, l-ammont ta' xogħol u l-istandards ta' prestazzjoni tat-teleħaddiema jkunu ekwivalenti għal dawk ta' ħaddiema komparabbli fuq il-post tax-xogħol; jenfasizza li din l-inizjattiva leġiżlattiva għandha tkun ibbażata fuq valutazzjoni komprensiva, inkluż tar-riskji psikosoċjali assoċjati mal-prattiki tax-xogħol diġitali u mill-bogħod u mal-ambjenti tax-xogħol permeabbli; jistieden lill-Kummissjoni u lill-Istati Membri jiżguraw miżuri ta' prevenzjoni dwar l-aċċessibbiltà u t-teknoloġija inklużiva għall-persuni b'diżabilità li jkunu fit-tranżizzjoni lejn it-telexogħol u/jew ikunu għaddejjin minn taħriġ vokazzjonali mill-bogħod;

26. Jistieden lill-Kummissjoni tipproponi, f'konsultazzjoni mas-sħab soċjali, direttiva dwar standards u kundizzjonijiet minimi biex jiġi żgurat li l-ħaddiema kollha jkunu jistgħu jeżerċitaw b'mod effettiv id-dritt tagħhom għall-iskonnessjoni u biex jiġi rregolat l-użu ta' għodod diġitali eżistenti u ġodda għal skopijiet ta' xogħol f'konformità mar-riżoluzzjoni tiegħu tal-21 ta' Jannar 2021 b'rakkomandazzjonijiet lill-Kummissjoni dwar id-dritt għall-iskonnessjoni u filwaqt li jitqies il-ftehim qafas tas-sħab soċjali dwar id-diġitalizzazzjoni;

27. Jilqa' l-impenn tal-Kummissjoni li timmodernizza l-qafas leġiżlattiv tas-saħħa u s-sikurezza okkupazzjonali billi tirrieżamina d-Direttiva 89/654/KEE ( 60 ) u d-Direttiva 90/270/KEE ( 61 ) li tistabbilixxi rekwiżiti minimi ta' sikurezza u saħħa għall-post tax-xogħol u għal xogħol b'tagħmir li għandu display screen; jistieden lill-Kummissjoni tkun aktar ambizzjuża f'dan ir-rigward u tipproponi direttiva aktar wiesa' u aktar komprensiva dwar il-prevenzjoni u l-ġestjoni ta' mard muskoloskeletali u mard rewmatiku relatat max-xogħol mingħajr aktar dewmien, u lill-Istati Membri biex iżidu r-riċerka u l-ġbir tad-data tagħhom; jistieden lill-Kummissjoni tiżgura li r-riskji kollha relatati max-xogħol li jistgħu jirriżultaw f'mard rewmatikuinfjammatorju kroniku u muskoloskeletali jkunu koperti fid-direttiva, bħall-irfigħ ta' piżijiet tqal, il-movimenti ripetittivi, il-vibrazzjoni jew li wieħed joqgħod bilqiegħda jew bilwieqfa għal ħinijiet twal; ifakkar li huwa aktar probabbli li l-ħaddiema nisa jiġu affettwati mill-MSD; ifakkar lill-Kummissjoni li proposta dwar mard muskoloskeletali relatat max-xogħol trid tinkludi dimensjoni tal-ġeneru b'saħħitha fil-valutazzjoni, il-prevenzjoni u t-trattament ta' dan il-mard; jistieden lill-Kummissjoni u lill-Istati Membri jikkunsidraw l-introduzzjoni ta' skedi tax-xogħol flessibbli għall-ħaddiema li jbatu minn disturbi muskoloskeletali jew kundizzjonijiet infjammatorji rewmatiċi u/jew kroniċi; jistieden lill-Kummissjoni u lill-Istati Membri jindirizzaw ir-riskji okkupazzjonali relatati mal-mard kardjovaskulari;

28. Jistieden lill-Kummissjoni u lill-Istati Membri jħeġġu lill-kumpaniji jaġixxu għall-promozzjoni tas-saħħa tal-ħaddiema, billi jużaw ir-riżorsi loġistiċi għad-dispożizzjoni tagħhom, billi jagħmlu rakkomandazzjonijiet dwar stili ta' ħajja tajbin għas-saħħa, jinkoraġġixxu l-prattika tal-attività fiżika billi jipprovdu aċċess għal żoni ddedikati fil-bini jew billi jiffaċilitaw l-aċċess għal strutturi esterni ddedikati, jinkoraġġixxu l-ħolqien ta' timijiet sportivi interni, jipprovdu garaxxijiet għar-roti, jinkoraġġixxu l-konsum ta' nutrizzjoni tajba permezz tal-provvista ta' platti tajbin għas-saħħa, ibbilanċjati u varjati fil-kantin tal-kumpanija u ta' distributuri tax-xorb naturali, jinstallaw sinjali li jistiednu lill-impjegati biex iżommu ż-żoni madwar entraturi u ħruġ komuni ħielsa minn sustanzi ta' ħsara bħad-duħħan tas-sigaretti, u bi kwalunkwe miżura edukattiva oħra li tista' sservi dan il-għan, bħall-promozzjoni tal-Kodiċi Ewropew Kontra l-Kanċer; jisħaq fuq l-impatt pożittiv tal-edukazzjoni u t-taħriġ xierqa tal-maniġers u l-ħaddiema li għandhom responsabbiltajiet ta' persunal biex jipprevjenu r-riskji psikosoċjali u l-fastidju fuq il-post tax-xogħol; jistieden lill-Kummissjoni u lill-Istati Membri jiżguraw li l-maniġers u l-ħaddiema li għandhom responsabbiltajiet ta' persunal jirċievu jew ikunu lestew taħriġ relevanti, inkluż taħriġ fil-prevenzjoni ta' riskji psikosoċjali u korsijiet kontra l-fastidju, qabel ma jibdew jaqdu dmirijiethom fuq il-post tax-xogħol; jistieden lill-Istati Membri u lis-sħab soċjali jieħdu inizjattivi biex itejbu t-taħriġ dwar is-saħħa u s-sikurezza tar-rappreżentanti u tal-maniġers f'konformità mal-liġi u l-prattiki nazzjonali; jistieden lill-Istati Membri jappoġġjaw l-involviment attiv tal-impjegati fl-implimentazzjoni tal-miżuri preventivi tas-saħħa u s-sikurezza okkupazzjonali u jiżguraw li r-rappreżentanti tas-saħħa u s-sikurezza jkunu jistgħu jirċievu taħriġ lil hinn mill-moduli bażiċi;

29. Ifakkar fid-diversi każijiet ta' ksur tad-drittijiet tal-ħaddiema waqt il-pandemija tal-COVID-19, speċjalment tad-drittijiet tal-ħaddiema mobbli, inklużi dawk transfruntiera, l-ħaddiema staġjonali u l-ħaddiema migranti, li ġew esposti għal kundizzjonijiet tal-għajxien u tax-xogħol mhux tajbin għas-saħħa jew mhux sikuri, bħal akkomodazzjoni ħażina jew akkomodazzjoni ffullata żżejjed, u li ma ġewx mogħtija informazzjoni adegwata dwar drittijiethom; itenni t-talba tiegħu lill-Kummissjoni biex tieħu azzjoni urġenti ħalli ttejjeb il-kundizzjonijiet tal-impjieg, tax-xogħol u tas-saħħa u s-sikurezza tal-ħaddiema mobbli u migranti, bħal dawk transfruntiera, stazzjonati u staġjonali, inkluż billi tirrieżamina r-rwol tal-aġenziji tax-xogħol temporanju, tal-aġenziji tar-reklutaġġ, u ta' intermedjarji u sottokuntratturi oħra, bil-ħsieb li tidentifika lakuni fil-protezzjoni fid-dawl tal-prinċipju tat-trattament indaqs u l-isfidi għas-saħħa u s-sikurezza partikolari ffaċċjati mill-ħaddiema mobbli u migranti, bħall-aċċess għal tagħmir u faċilitajiet adegwati, akkomodazzjoni ta' kwalità, trasport sikur u ikliet deċenti ( 62 ) , u billi tindirizza l-ħtieġa li jiġi rivedut il-qafas leġiżlattiv eżistenti sabiex jingħalqu l-lakuni identifikati kif ukoll biex tiġi żgurata l-protezzjoni minn pandemiji, filwaqt li jitqiesu t-tagħlimiet misluta mill-pandemija tal-COVID-19; jistieden lill-Kummissjoni u lill-Istati Membri jiżguraw li l-akkomodazzjoni tal-ħaddiema, meta tiġi organizzata mill-impjegatur, tkun sikura, deċenti u tissodisfa l-istandards minimi; jenfasizza r-rwol tal-Awtorità Ewropea tax-Xogħol meta tassisti lill-Istati Membri u lill-Kummissjoni, fl-applikazzjoni u fl-infurzar effettivi tal-liġi tal-UE relatata mal-mobilità tal-forza tax-xogħol u l-koordinazzjoni tas-sistemi tas-sigurtà soċjali fl-UE; jisħaq fuq il-ħtieġa li jiġi kkunsidrat li ssir reviżjoni tal-mandat tal-Awtorità Ewropea tax-Xogħol fil-kuntest tal-evalwazzjoni mistennija fl-2024, biex jiġu inklużi dispożizzjonijiet dwar is-saħħa u s-sikurezza okkupazzjonali; jistieden lill-EU-OSHA u lill-Awtorità Ewropea tax-Xogħol jaħdmu flimkien biex jappoġġjaw lill-Kummissjoni u lill-Istati Membri fit-titjib tas-saħħa u s-sikurezza okkupazzjonali tal-ħaddiema mobbli u migranti; jistieden lill-Kummissjoni tinvestiga kif l-għodod diġitali jistgħu jgħinu fit-tisħiħ tal-infurzar transfruntier tal-istandards tas-sikurezza u s-saħħa okkupazzjonali għall-ħaddiema mobbli kollha, inkluż dawk li jaħdmu għal rashom u ċittadini ta' pajjiżi terzi mobbli li huma koperti mir-regoli tal-UE dwar il-mobilità tal-forza tax-xogħol fl-UE; jistieden lill-Kummissjoni, f'kooperazzjoni mill-qrib mal-Awtorità Ewropea tax-Xogħol u wara valutazzjoni xierqa, tressaq proposta leġiżlattiva għal pass Ewropew tas-sigurtà soċjali għall-ħaddiema mobbli kollha u għaċ-ċittadini mhux tal-UE li huma koperti mir-regoli tal-UE dwar il-mobilità intra-UE, li jipprovdi lill-awtoritajiet nazzjonali u lis-sħab soċjali rilevanti strument biex itejbu l-infurzar tar-regoli tal-UE dwar il-mobilità tal-forza tax-xogħol u l-koordinazzjoni tas-sigurtà soċjali fis-suq tax-xogħol b'mod ġust u effettiv sabiex jiġu żgurati kundizzjonijiet ekwi fl-UE, inkluż fir-rigward tal-protezzjoni tas-saħħa u s-sikurezza tal-ħaddiema mobbli, skont ir-riżoluzzjoni tal-Parlament tal-25 ta' Novembru 2021 dwar l-introduzzjoni ta' pass Ewropew tas-sigurtà soċjali biex jitjiebu l-infurzar diġitali tad-drittijiet tas-sigurtà soċjali u l-mobilità ġusta ( 63 )

30. Jissottolinja l-ħtieġa li tiġi żgurata l-integrazzjoni tas-saħħa u s-sikurezza okkupazzjonali fl-akkwist pubbliku u jitlob lill-Istati Membri, f'dan ir-rigward, biex iressqu politiki nazzjonali biex jissalvagwardaw dan; jistieden lill-Kummissjoni tikkondividi l-aħjar prattiki dwar kif is-saħħa u s-sikurezza okkupazzjonali tista' tiġi integrata fir-regoli dwar l-akkwist pubbliku u dwar kif il-klawżoli tas-saħħa u s-sikurezza okkupazzjonali jistgħu jiġu inklużi fil-leġiżlazzjoni nazzjonali f'konformità mad-Direttiva dwar l-Akkwist Pubbliku;

Implimentazzjoni u infurzar

31. Jissottolinja r-rwol essenzjali tal-ispettorati nazzjonali tax-xogħol fl-iżgurar tal-konformità mal-leġiżlazzjoni dwar is-saħħa u s-sikurezza u fil-prevenzjoni tal-mard u tal-korrimenti relatati max-xogħol; jistieden lill-Istati Membri jiżguraw li jkun hemm finanzjament adegwat għall-ispettorati nazzjonali tax-xogħol u jimplimentaw ir-rakkomandazzjoni tal-ILO dwar spettur tax-xogħol għal kull 10 000 ħaddiem, bil-ħsieb li jitwettqu spezzjonijiet effettivi u f'waqthom biex jintemmu l-forom kollha ta' abbuż; jistieden lill-Kummissjoni twettaq studju dwar kif l-ispettorati tax-xogħol nazzjonali jwettqu l-ispezzjonijiet tagħhom u dwar il-kamp ta' applikazzjoni u l-kontenut ta' dawn l-ispezzjonijiet, u xxerred ir-riżultati tiegħu, inkluż fir-rigward tal-għadd ta' ksur identifikat u l-impożizzjoni ta' penali effettivi, proporzjonati u dissważivi, sabiex tiġi identifikata l-kapaċità tagħhom li jinfurzaw ir-regoli eżistenti dwar is-saħħa u s-sikurezza okkupazzjonali bil-għan li jiġu żgurati kundizzjonijiet ekwi għal protezzjoni suffiċjenti; jistieden lill-Kummissjoni tistabbilixxi grupp ta' ħidma tripartitiku ddedikat dwar l-infurzar fi ħdan il-mandat tal-Kumitat ta' Konsulenza dwar is-Sigurtà u s-Saħħa fuq il-Post tax-Xogħol bħala segwitu għal dan l-istudju; jistieden lill-Kummissjoni u lill-Istati Membri jissimplifikaw l-istandards dwar is-saħħa u s-sikurezza okkupazzjonali fil-politiki kollha, kif ukoll biex itejbu l-miżuri preventivi u l-infurzar tar-regoli u l-leġiżlazzjoni eżistenti dwar is-saħħa u s-sikurezza okkupazzjonali; jissottolinja r-rwol tas-sħab soċjali u tas-servizzi nazzjonali tas-saħħa u s-sikurezza f'dan ir-rigward; jistieden lill-Kummissjoni u lill-Istati Membri jiżguraw aktar koordinazzjoni, kooperazzjoni u taħriġ fil-livell Ewropew;

32. Jistieden lill-Kummissjoni u lill-Istati Membri jiżguraw finanzjament u aċċess adegwati lill-ħaddiema kollha għall-faċilitajiet ta' taħriġ u tagħlim dwar is-saħħa u s-sikurezza sabiex jiġu miġġielda l-aċċidenti u l-mard fuq il-post tax-xogħol; jisħaq fuq il-ħtieġa ta' kooperazzjoni mill-qrib mas-sħab soċjali f'dan ir-rigward;

33. Jistieden lill-Kummissjoni tindirizza d-diskrepanzi bejn il-leġiżlazzjonijiet nazzjonali dwar is-saħħa u s-sikurezza fuq il-post tax-xogħol li jwasslu għal kompetizzjoni inġusta, mhux biss fis-suq intern iżda wkoll fir-relazzjonijiet ma' pajjiżi terzi;

34. Jistieden lill-Kummissjoni tibda valutazzjoni tal-ħidma tas-servizzi tas-saħħa u s-sikurezza u t-tagħlimiet meħuda fil-qasam tal-provvista ta' servizzi esterni tas-saħħa u s-sikurezza mill-introduzzjoni tad-dispożizzjonijiet tal-Artikolu 7(3) tad-Direttiva 89/391/KEE; iħeġġeġ lill-Kummissjoni tfassal rakkomandazzjonijiet għat-tisħiħ tal-provvista nazzjonali ta' servizzi esterni tas-saħħa u s-sikurezza bil-għan li ttejjeb il-prevenzjoni tar-riskju fuq il-post tax-xogħol;

35. Jistieden lill-Istati Membri jirrappurtaw lura dwar il-miri stabbiliti fl-istrateġiji nazzjonali tas-saħħa u s-sikurezza okkupazzjonali tagħhom u jiżguraw finanzjament adegwat biex tiġi appoġġjata l-implimentazzjoni tagħhom; jenfasizza li s-sħab soċjali għandhom ikunu involuti bis-sħiħ fl-implimentazzjoni tal-pjanijiet nazzjonali tas-saħħa u s-sikurezza okkupazzjonali jew fil-proċessi ta' segwitu għalihom; jenfasizza l-ħtieġa li jiġu rikonoxxuti u involuti s-sħab soċjali u r-rappreżentanti tas-saħħa u s-sikurezza fuq il-post tax-xogħol fit-tfassil, fl-implimentazzjoni u fl-infurzar tal-qafas leġiżlattiv dwar is-saħħa u s-sikurezza okkupazzjonali; jistieden lill-Kummissjoni tibda riċerka dwar il-kunċetti u l-prattiki li jippermettu li jkun hemm parteċipazzjoni aħjar tal-ħaddiema u tar-rappreżentanti tagħhom fit-trade unions u fil-kunsilli tax-xogħol fil-fażijiet kollha tal-valutazzjoni tar-riskju u l-politiki dwar is-saħħa u s-sikurezza okkupazzjonali fil-livell tal-kumpanija, u biex tniedi programmi ffinanzjati għat-titjib tal-parteċipazzjoni tal-ħaddiema fl-attivitajiet tas-saħħa u s-sikurezza okkupazzjonali tal-kumpaniji; jistieden lill-Istati Membri jneħħu kwalunkwe leġiżlazzjoni nazzjonali li tfixkel in-negozjar kollettiv, inkluż billi jiżguraw li t-trade unions ikollhom aċċess għall-postijiet tax-xogħol għall-finijiet tal-organizzazzjoni, il-kondiviżjoni tal-informazzjoni u l-konsultazzjoni, it-tisħiħ tar-rappreżentanza tal-ħaddiema u b'hekk jiżguraw standards tas-saħħa u s-sikurezza xierqa fil-post tax-xogħol;

36. Jenfasizza li l-pakkett dwar il-mobilità u l-inizjattivi tiegħu, inklużi l-linji gwida tal-Kummissjoni dwar ir-regoli dwar il-ħin tas-sewqan u tal-mistrieħ, jistgħu jtejbu s-saħħa u s-sikurezza okkupazzjonali; jistieden lill-Istati Membri jżidu s-sorveljanza tat-toroq u jiżguraw il-konformità ma' dawn ir-regoli, inkluż li jiżguraw li l-impjegaturi jiggarantixxu skedi xierqa għas-sewwieqa biex jipprevjenu li jkun hemm ammonti tax-xogħol eċċessivi, u b'hekk iżidu s-sikurezza fit-toroq; jistieden lill-Kummissjoni u lill-Istati Membri biex fl-istrateġiji nazzjonali tagħhom għas-sikurezza fit-toroq jistabbilixxu miri ċari dwar it-tnaqqis tal-imwiet fit-toroq għal aċċidenti relatati max-xogħol; jistieden lill-Kummissjoni tippreżenta inizjattivi simili biex ittejjeb is-saħħa u s-sikurezza għall-ħaddiema fl-industrija marittima u fl-industrija tal-avjazzjoni; jistieden lill-Kummissjoni tiżgura li l-Istati Membri jirrappurtaw u jipprovdu statistika dwar aċċidenti fit-toroq relatati max-xogħol;

37. Jenfasizza li l-ħaddiema kollha għandhom ikunu protetti b'mod adegwat irrispettivament mid-daqs tal-intrapriża u li għandu jingħata appoġġ b'mod partikolari lill-mikrointrapriżi u l-SMEs biex jiġu megħjuna fl-applikazzjoni korretta tar-regoli tas-saħħa u s-sikurezza okkupazzjonali; jenfasizza r-rwol tal-EU-OSHA f'li tipprovdi lill-mikrointrapriżi u lill-SMEs l-għodod u l-istandards li jeħtieġu biex jivvalutaw ir-riskji għall-forza tax-xogħol tagħhom u jimplimentaw miżuri ta' prevenzjoni adegwati; iqis li l-EU-OSHA għandha tissaħħaħ biex tippromwovi aħjar postijiet tax-xogħol tajbin għas-saħħa u sikuri madwar l-Unjoni u tiżviluppa aktar inizjattivi biex itejbu l-prevenzjoni fuq il-post tax-xogħol fis-setturi ta' attività kollha;

o

o o

38. Jagħti struzzjonijiet lill-President tiegħu biex tgħaddi din ir-riżoluzzjoni lill-Kunsill, lill-Kummissjoni u lill-gvernijiet u lill-parlamenti tal-Istati Membri.

(1) Abbozz ta' riżoluzzjoni dwar il-qafas Ewropew tad-WHO għal azzjoni dwar is-saħħa mentali 2021-2025, il-71 Kumitat Reġjonali għall-Ewropa, 13-15 ta' Settembru 2021.

(2) ĠU L 303, 2.12.2000, p. 16.

(3) https://ec.europa.eu/research/participants/data/ref/h2020/other/guides_for_applicants/h2020-SC1-BHC-22-2019-framework-for-action_en.pdf

(4) ĠU C 433, 23.12.2019, p. 9.

(5) ĠU C 362, 8.9.2021, p. 82.

(6) ĠU C 445, 29.10.2021, p. 75.

(7) ĠU C 456, 10.11.2021, p. 161.

(8) Testi adottati, P9_TA(2021)0385.

(9) Testi adottati, P9_TA(2021)0427.

(10) https://www.who.int/about/governance/constitution

(11) Skeda informattiva tad-WHO bit-titolu “Mental health: strengthening our response” (Is-saħħa mentali: insaħħu r-rispons tagħna), Marzu 2018. https://www.who.int/news-room/fact-sheets/detail/mental-health-strengthening-our-response

(12) Stqarrija għall-istampa tal-Kummissjoni Ewropea dwar is-sikurezza u s-saħħa u okkupazzjonali f'dinja tax-xogħol li qed tinbidel, 28 ta' Ġunju 2021. https://ec.europa.eu/commission/presscorner/detail/en/IP_21_3170

(13) Eurostat, Statistika dwar l-aċċidenti fuq il-post tax-xogħol, Novembru 2020.

(14) Eurofound, Sixth European Working Conditions Survey – Overview report (2017 update) (Is-Sitt Stħarriġ Ewropew dwar il-Kundizzjonijiet tax-Xogħol – Rapport ġenerali (aġġornament tal-2017)), l-Uffiċċju tal-Pubblikazzjonijiet tal-Unjoni Ewropea, il-Lussemburgu, 2017.

(15) Ix-xejriet tal-kwalità tal-impjiegi jissuġġerixxu li l-istampa tirrifletti differenzi sottili minflok polarizzazzjoni sempliċi bejn l-impjiegi ta' kwalità għolja u dawk ta' kwalità baxxa. L-analiżi tiġbor lill-ħaddiema f'ħames profili tal-kwalità tal-impjiegi: impjiegi “ta' kwalità għolja” (li jinkludu 21 % tal-ħaddiema); impjiegi “li jiffunzjonaw bla xkiel” (25 %); impjiegi “manwali attivi” (21 %); impjiegi “taħt pressjoni” (13 %); u impjiegi “ta' kwalità baxxa” (20 %). Ix-xejra tal-punteġġi tal-kwalità tal-impjiegi bejn il-profili huwa differenti, u dan isaħħaħ il-premessa li l-kwalità tal-impjiegi tinkludi dimensjonijiet differenti.

(16) https://www.safetyandhealthmagazine.com/articles/14053-new-workers-higher-risk

(17) EU-OSHA, An international comparison of the cost of work-related accidents and illnesses (Tqabbil internazzjonali tal-kost ta' aċċidenti u mard relatati max-xogħol), 2017

(18) Takala, J., dokument ta' ħidma – Eliminating occupational cancer in Europe and global (L-eliminazzjoni tal-kanċer okkupazzjonali fl-Ewropa u globalment), 2015, p. 6.

(19) “Global Asbestos Disaster” (Id-diżastru globali tal-asbestos), International Journal of Environmental Research and Public Health, 2018.

(20) https://www.euractiv.com/section/health-consumers/infographic/the-economic-impact-of-non-melanoma-skin-cancer-on-the-society-and-the-welfare-system/

(21) EU-OSHA, stħarriġ tal-ħaddiema dwar l-esponiment għal fatturi ta' riskju tal-kanċer, 20 ta' Mejju 2020.

(22) Skeda informattiva tad-WHO bit-titolu “Radon and health” (Ir-radon u s-saħħa), 2 ta' Frar 2021. https://www.who.int/news-room/fact-sheets/detail/radon-and-health

(23) Parlament Ewropew, DĠ IPOL, Strengthening Europe in the fight against cancer – Going further, faster (It-tisħiħ tal-Ewropa fil-ġlieda kontra l-kanċer: imorru lil hinn, b'rata aktar mgħaġġla), Lulju 2020. https://www.europarl.europa.eu/RegData/etudes/STUD/2020/642388/IPOL_STU(2020)642388_EN.pdf

(24) IPCC, is-sitt rapport ta' valutazzjoni, skeda informattiva reġjonali – Ewropa. https://www.ipcc.ch/report/ar6/wg1/downloads/factsheets/IPCC_AR6_WGI_Regional_Fact_Sheet_Europe.pdf

(25) Eurostat, Self-reported work-related health problems and risk factors – key statistics (Problemi tas-saħħa relatati max-xogħol awtorappurtati u fatturi ta' riskju – statistika ewlenija), Settembru 2021.

(26) EU-OSHA, Musculoskeletal disorders: association with psychosocial risk factors at work (Mard Muskoskeletali: assoċjazzjoni ma' fatturi ta' riskju psikosoċjali fuq il-post tax-xogħol) 2021.

(27) Eurofound u EU-OSHA, Psychosocial risks in Europe: Prevalence and strategies for prevention (Riskji psikosoċjali fl-Ewropa: Prevalenza u strateġiji għall-prevenzjoni), l-Uffiċċju tal-Pubblikazzjonijiet tal-Unjoni Ewropea, il-Lussemburgu, 2014.

(28) EU-OSHA Psychosocial risks and stress at work" (Ir-riskji psikosoċjali u l-istress fuq il-post tax-xogħol), https://osha.europa.eu/en/themes/psychosocial-risks-and-stress

(29) EU-OSHA, OSH figures: stress at work – facts and figures (Ċifri tas-saħħa u sikurezza okkupazzjonali: l-istress fuq ix-xogħol – fatti u ċifri), 2009.

(30) Eurofound, Living, working and COVID-19 (L-għajxien, ix-xogħol u l-COVID-19), l-Uffiċċju tal-Pubblikazzjonijiet tal-Unjoni Ewropea, il-Lussemburgu, 2020.

(31) Eurofound u l-Uffiċċju Internazzjonali tax-Xogħol, Working anytime, anywhere: The effects on the world of work (Ix-xogħol fi kwalunkwe ħin, kullimkien: L-effetti fuq id-dinja tax-xogħol), l-Uffiċċju tal-Pubblikazzjonijiet tal-Unjoni Ewropea, il-Lussemburgu, u l-Uffiċċju Internazzjonali tax-Xogħol, Ġinevra, 2017.

(32) Istitut Ewropew tat-Trade Unions, Teleworking in the aftermath of the Covid-19 pandemic: enabling conditions for a successful transition (It-telexogħol wara l-pandemija tal-COVID-19: kundizzjonijiet abilitanti għal tranżizzjoni b'suċċess) 2021.

(33) Eurofound u Ċentru Konġunt tar-Riċerka tal-Kummissjoni Ewropea, What just happened? COVID-19 lockdowns and change in the labour market (X'għadu kemm ġara? Il-lockdowns minħabba l-COVID-19 u t-tibdil fis-suq tax-xogħol), l-Uffiċċju tal-Pubblikazzjonijiet tal-Unjoni Ewropea, il-Lussemburgu, 2021.

(34) Eurofound, Telework and ICT-based mobile work: Flexible working in the digital age, New forms of employment series, (It-telexogħol u x-xogħol mobbli bbażat fuq l-ICT: Xogħol flessibbli fl-era diġitali, Sensiela dwar forom ġodda ta' impjiegi), l-Uffiċċju tal-Pubblikazzjonijiet tal-Unjoni Ewropea, il-Lussemburgu, 2020.

(35) Microsoft Work Trend Index, The next great disruption is hybrid work – are we ready?" (It-tfixkil il-kbir li jmiss huwa x-xogħol ibridu – aħna lesti għal dan?), 2021.

(36) EU-OSHA Telework and health risks in the context of the COVID-19 pandemic: evidence from the field and policy implications (It-telexogħol u r-riskji għas-saħħa fil-kuntest tal-pandemija tal-COVID-19: evidenza mill-implikazzjonijiet ta' fuq il-post u tal-politika), l-Uffiċċju tal-Pubblikazzjonijiet tal-Unjoni Ewropea, il-Lussemburgu, 2021.

(37) Organizzazzjoni Internazzjonali tax-Xogħol, World Employment and Social Outlook 2021, The role of digital labour platform in transforming the world of work (Prospettiva dinjija dwar l-impjiegi u kwistjonijiet soċjali 2021, Ir-rwol tal-pjattaformi diġitali tax-xogħol fit-trasformazzjoni tad-dinja tax-xogħol). https://www.ilo.org/global/research/global-reports/weso/2021/lang--en/index.htm

https://eige.europa.eu/publications/gender-equality-index-2020-digitalisation-and-future-work

(38) Konfederazzjoni Ewropea tat-Trade Unions, Nota ta' informazzjoni bit-titolu “National measures targeting seasonal workers to address labour shortages (particularly in the agricultural sector)” (Miżuri nazzjonali mmirati lejn ħaddiema staġjonali biex jindirizzaw in-nuqqas ta' ħaddiema (b'mod partikolari fis-settur agrikolu)), 29 ta' Mejju 2020. https://www.etuc.org/sites/default/files/publication/file/2020-05/Covid-19%20Briefing%20Seasonal%20Workers%20Final_updated%2029%20May%202020.pdf

(39) EU-OSHA, Third European Survey of Enterprises on New and Emerging Risks (ESENER 3) (It-Tielet Stħarriġ Ewropew ta' Intrapriżi dwar Riskji Ġodda u Emerġenti (ESENER 3)), 2019. https://www.enshpo.eu/pdfs/news01.pdf

(40) da Silva Neto, AM et al, “Psychological effects caused by the COVID-19 pandemic in health professionals: A systematic review with meta-analysis” (Effetti psikoloġiċi kkawżati mill-pandemija tal-COVID-19 fuq il-professjonisti tas-saħħa: Rieżami sistematiku b'metaanaliżi), Progress in neuro-psychopharmacology & biological psychiatry. 10 ta' Jannar 2021.

(41) Infografika tal-Parlament Ewropew, “Nifhmu l-impatt tal-COVID-19 fuq in-nisa”, 1 ta' Marzu 2021. https://www.europarl.europa.eu/news/mt/headlines/society/20210225STO98702/nifhmu-l-impatt-tal-covid-19-fuq-in-nisa-infografiki; L-Istitut Ewropew għall-Ugwaljanza bejn is-Sessi. https://eige.europa.eu/covid-19-and-gender-equality/essential-workers

(42) Eurofound, artiklu tal-aħbarijiet bit-titolu “Just one in three workers with limiting chronic disease in adapted workplace” (Wieħed minn kull tliet ħaddiema biss b'limitazzjoni ta' mard kroniku huma f'post tax-xogħol adattat), 15 ta' Ottubru 2019, https://www.eurofound.europa.eu/news/news-articles/just-one-in-three-workers-with-limiting-chronic-disease-in-adapted-workplace

(43) ĠU L 238, 25.9.2003, p. 28.

(44) Eurofound, European working conditions survey 2021 (Stħarriġ Ewropew dwar il-Kundizzjonijiet tax-Xogħol 2021, https://www.eurofound.europa.eu/surveys/2021/european-working-conditions-survey-2021;

(45) https://eular.org/myUploadData/files/ eular_vision_paper_on_eu_health_policy_branded.pdf

(46) Niedhammer I, Bertrais S, Witt K (2021), Psychosocial work exposures and health outcomes: a meta-review of 72 literature reviews with meta-analysis (Esponimenti għal xogħol psikosoċjali u eżiti għas-saħħa: metarieżami ta' 72 rieżami tal-letteratura b'metaanaliżi), Scand J Work Environ Health 2021; 47(7):489-508.

(47) Id-Direttiva 2004/37/KE tal-Parlament Ewropew u tal-Kunsill tad-29 ta' April 2004 dwar il-protezzjoni tal-ħaddiema minn riskji relatati mal-espożizzjoni għal karċinoġeni jew mutaġeni fuq il-post tax-xogħol (ĠU L 158, 30.4.2004, p. 50).

(48) Istitut Ewropew tat-Trade Unions, Occupational Exposure Limits (OELs) for lead and lead compounds & equality of treatment of women and men at work, (Limiti ta' Esponiment Okkupazzjonali (OEL) għaċ-ċomb u l-komposti taċ-ċomb u t-trattament ugwali tan-nisa u l-irġiel fuq il-post tax-xogħol), 14 ta' Diċembru 2020.

(49) Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH) (ĠU L 396, 30.12.2006, p. 1).

(50) Ir-Regolament (KE) Nru 1272/2008 tal-Parlament Ewropew u tal-Kunsill tas-16 ta' Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet (ĠU L 353, 31.12.2008, p. 1).

(51) Id-Direttiva 2009/148/KE tal-Parlament Ewropew u tal-Kunsill tat-30 ta' Novembru 2009 dwar il-protezzjoni tal-ħaddiema mir-riskji konnessi mal-espożizzjoni għall-asbestos fuq ix-xogħol (ĠU L 330, 16.12.2009, p. 28).

(52) Id-Direttiva 2010/31/UE tal-Parlament Ewropew u tal-Kunsill tad-19 ta' Mejju 2010 dwar ir-rendiment tal-bini fl-użu tal-enerġija (ĠU L 153, 18.6.2010, p. 13).

(53) ĠU L 183, 29.6.1989, p. 1.

(54) Rakkomandazzjoni Nru 171 tal-ILO dwar is-Servizzi tas-Saħħa Okkupazzjonali. https://www.ilo.org/dyn/normlex/en/f?p=NORMLEXPUB:12100:0::NO::P12100_INSTRUMENT_ID:312509

(55) https://osha.europa.eu/en/themes/young-workers

(56) https://www.ilo.org/global/topics/non-standard-employment/lang--en/index.htm

(57) L-Artikolu 23 tad-Dikjarazzjoni Universali tad-Drittijiet tal-Bniedem jiddikjara li “kulħadd għandu d-dritt li jifforma trade unions u jissieħeb fihom għall-protezzjoni tal-interessi tiegħu”; Il-Konvenzjoni Nru 87 tal-ILO dwar il-Libertà ta' Assoċjazzjoni u l-Protezzjoni tad-Dritt għall-Organizzazzjoni; u l-Konvenzjoni Nru 98 tal-ILO dwar id-Dritt ta' Organizzazzjoni u tal-Innegozjar Kollettiv.

(58) Id-Direttiva 2006/25/KE tal-Parlament Ewropew u tal-Kunsill, tal-5 ta' April 2006 dwar il-ħtiġijiet minimi ta' saħħa u sigurtà li jirrigwardaw l-espożizzjoni tal-ħaddiema għar-riskji li jirriżultaw mill-aġenti fiżiċi (radjazzjoni ottika artifiċjali) (ĠU L 114, 27.4.2006, p. 38).

(59) Proposta tal-Kummissjoni tal-11 ta' Novembru 2020 għal regolament tal-Parlament Ewropew u tal-Kunsill dwar theddid transkonfinali serju għas-saħħa u li jħassar id-Deċiżjoni Nru 1082/2013/UE (COM(2020)0727). Il-Parlament adotta emendi għall-proposta fl-14 ta' Settembru u fil-11 ta' Novembru 2021 (Testi adottati, P9_TA(2021)0377 u P9_TA(2021)0449).

(60) Id-Direttiva tal-Kunsill 89/654/KEE tat-30 ta' Novembru 1989 dwar il-ħtiġijiet minimi ta' sigurtà u ta' saħħa fuq il-post tax-xogħol (ĠU L 393, 30.12.1989, p. 1).

(61) Id-Direttiva tal-Kunsill 90/270/KEE tad-29 ta' Mejju 1990 dwar il-ħtiġijiet minimi ta' saħħa u sigurtà għax-xogħol b'tagħmir li għandu display screen (ĠU L 156, 21.6.1990, p. 14).

(62) https://www.ilo.org/global/about-the-ilo/newsroom/news/WCMS_075505/lang--en/index.htm

(63) Testi adottati, P9_TA(2021)0473.